Бош саҳифа МатбуотҲозирги давр матбуотиНаим Каримов. Олимнинг эъзозли номи (2007)\nЎзбек мумтоз адабиёти шундай ғаройиб оламки, бу оламга тадқиқотчи сифатида кирмоқчи бўлган киши Навоий, Бобур, Машраб сингари улуғ шоирларнинг муборак асарларини ўқиш, таҳлил қилиш, улар бўйича илмий изланишлар олиб бориш машаққатига тайёр бўлиши лозим. Шу соҳада самарали изланишлар олиб борган Бертельс, Ойбек, Ғафур Ғулом, Порсо Шамсиев, Шайхзода, Воҳид Зоҳидов, Воҳид Абдуллаев, Ғулом Каримов, Ҳамид Сулаймон, Натан Маллаев, Абдуқодир Ҳайитметов сингари забардаст олимлар мумтоз адабиётимизнинг буюк сиймолари ижодини ўрганишга улкан ҳисса қўшдилар. Ана шу порлоқ номлар қаторидан ўрин олишга муносиб яна бир ном бор. У филология фанлари доктори, профессор Абдуғафур Абдурашидовдир.\nАбдурашид ака 75 йил аввал Тошкентдаги Қозикўча маҳалласида мумтоз адабиётга ихлоси баланд оилада дунёга келди. 1953 йили ҳозирги Ўзбекистон Миллий университетининг филология факултетини битириб, 1954 — 1957 йилларда Фанлар академиясининг Тил ва адабиёт институти қошидаги аспирантурада таҳсил олди ва умрининг сўнгги кунига қадар шу даргоҳда хизмат қилиб, катта илмий-ижодий йўлни босиб ўтди.\nКамина узоқ йиллар Абдурашид ака билан бирга ишлаб унинг ўз соҳасига вужуди билан берилган, мумтоз адабиёт намояндалари ижодининг янги қирраларини ўрганиш истаги билан яшаган, ўзига ва бошқаларга ўта талабчан олим эканига иқрор бўлганман. У шу фазилатлари билан адабиётшуносликда ўчмас из қолдирди.\nОлимнинг илмий фаолиятини асосан уч қисмга бўлиш мумкин. У узоқ йиллар матншунослик бўйича самарали изланишлар олиб бориб, мумтоз адабиётимиз намояндалари меросини тўплаш, ўрганиш ва нашр этишга алоҳида эътибор берди. Унинг жонбозлиги билан Машрабнинг “Танланган асарлар” (1980, рус тилида), “Дилим дарёи нурдир” (2004), Нодиранинг “Жон тасаддуқинг” (1993), Бобурнинг “Девон” (1994), Огаҳийнинг “Ишқ аҳлининг тумори” (1999), Мирза Шоҳийнинг “Девон” (2001) каби асарлари кириш сўз, шарҳ ва луғатлар билан эълон қилинди. Бу сирадаги барча асарларнинг, айниқса, Султон Масъуд Мирза Шоҳий “Девон”ининг илк бор нашр этилиши нафақат матншунослик тараққиётига, балки мумтоз адабиётимиз уфқларини янги номлар билан бойитишга ҳам муносиб ҳисса бўлиб қўшилди.\nОлим илмий фаолиятининг асосий қисмини тадқиқотчилик ишлари ташкил этади. У ўзбек мумтоз адабиёти тарихини ўрганишга киришган вақтда Алишер Навоийдан ташқари, асосан Муқимий ва Фурқат ижодлари бўйича муайян ишлар амалга оширилган, чунончи, шоир ва олим Холид Расулнинг Фурқат ижодига бағишланган рисоласи эълон қилинган эди. Давр шу ва бошқа мумтоз шоирлар ижодининг ижтимоий аҳамиятига доир тадқиқотлар яратишни талаб этар эди. Мафкуравий мезонлар устуворлик қилган тарихий шароитда А.Абдуғафуров дастлаб Фурқат, кейинчалик Навоий ижодларида ижтимоий масалаларнинг талқин этилишини ўрганди. “Навоий ижодида сатира” мавзуидаги докторлик диссертацияси ҳамда шу диссертацияга асос бўлган “Навоий сатираси” (1966) ва “Навоий ижодида сатира” (1977) монографияларининг пафоси асосан буюк шоир асарларида золим подшолар, адолатсиз амалдорлар, риёкор руҳонийларнинг фош этилишига қаратилди. Аммо 60 — 70-йиллардаги муайян муҳит таъсирида олимнинг илмий изланишлари доираси кескин ўзгарди. У шу даврдан бошлаб Навоий ҳаёти ва ижодининг номаълум саҳифаларини ўрганиш билан бирга Фурқат ва Машрабнинг ижодий фаолиятига янги нуқтаи назардан ёндашиб, қатор китоб ва мақолалар эълон қилди. Бобур, Огаҳий, Амирий, Нодира, Увайсий, Комил, Муқимий ижодининг ўрганилмай келган қирраларига эътиборни қаратди. Унинг “Зокиржон Фурқат” (1959, 1977), “Эрк ва эзгулик куйчилари”, “Машраб шеърияти” (1979), ”Буюк бешлик сабоқлари” (1995), “Қалб қаъридаги қадриятлар» (1998), “Муҳаммад Ризо Огаҳий” (1999) сингари китоб ва ўнлаб мақолалари ўзбек мумтоз адабиёти тарихини ўрганишга катта ҳисса бўлиб қўшилди.\nСир эмас, ҳозир илм-фан муҳитига кириб келаётган айрим ёшлар ўзларига қадар яратилган илмий ишлар асосида диссертация ва китобларни тезкорлик билан ёзиб ташламоқдалар. Агар илм-фанга кириб келаётган авлод шу йўлдан боришда давом этса, адабиётшунослик ҳам, бошқа фанлар ҳам тараққиётдан тўхташи ҳеч гап эмас. А. Абдуғафуров қайси шоир билан қизиққан бўлса, унинг ҳаёти ва ижоди тўғрисида янги гапни айтишга интилди. Шу мақсадда унинг адабий меросини ва у ҳақдаги манбаларни қунт билан ўрганди. Ҳатто адабиётшуносликда барқарорлашган қатор адабий факт ва ҳодисаларга танқидий назар ташлаб, шу факт ва ҳодисалар талқинига аниқлик киритишга эришди.\nУлуғ шоиримиз Алишер Навоий Ҳусайн Бойқаро тахтни эгаллаганидан сўнг, 1469 йилда Ҳиротга қайтган. Унинг Ҳиротга қайтиши кимнинг ташаббуси билан рўй бергани ҳақида навоийшуносликда ягона фикр бўлмаган. Агар айрим манбаларда Навоийнинг Ҳусайн Бойқаро томонидан чақириб олинганлиги қайд этилган бўлса, бошқа манбалардан Ҳиротга қайтиш ташаббуси унинг ўзидан чиққанлиги англашилиб туради. Эҳтимол Навоий мавзуидан узоқ кишилар учун мазкур ташаббуснинг кимдан чиққанлиги масаласи мутлақо аҳамиятсиздир. Аммо мазкур фактга аниқлик киритиш шоир билан подшо муносабатларига доир нозик масала бўлганлиги сабабли А.Абдуғафуров унинг ечимини “Вақфия”нинг муқаддима қисмидан топган. Навоийнинг ёзишича, Хуросон тахтига эндигина ўтирган Ҳусайн Бойқародан ўзининг номига келган ёрлиқ-мактубда унинг Ҳиротга — саройга келиши таклиф этилган эди. “Навоийнинг ёзишича, — деб уқтиради олим, — у то Ҳусайн Бойқаро тахтни қўлга киритгунига қадар ўлканинг сиёсий-ижтимоий ҳаётига аралашиш, бирор мансабда хизмат этиш ниятида бўлмаган, бундай ишларга ўзида мойиллик қўрмаган”.\nА.Абдуғафуров мазкур кичик бир масалага ойдинлик киритиш орқали Навоий ҳаёти ва ижтимоий фаолиятида рўй берган катта ўзгаришларнинг султон Ҳусайн Бойқаро билан узвий боғлиқ эканлигини яна бир бор тасдиқлади.\nМаълумки, Навоийнинг лирик мероси тўрт девондан иборат “Хазойин ул-маоний” асаридан ўрин эгаллаган. Аммо бу факт улуғ шоирнинг барча лирик шеърлари шу куллиётда жамулжам бўлганини англатмайди. Профессор Ҳамид Сулаймон улуғ шоирнинг мазкур куллиётга кирмай қолган 24 ғазал, 8 қитъа, икки рубоий ва фардларини топиб, “Фавойид ул-кибар” девонининг 1960 йилги нашрига илова тарзида эълон қилган. А.Абдуғафуров изланишларни давом эттириб, шу пайтгача Ҳусайн Бойқарога нисбат бериб келинган етти бандли тахмиснинг Навоий қаламига мансуб эканлигини аниқлади. Бундан ташқари, Навоийнинг турли асарларида бир-икки байти келтирилган, шунингдек, шоир шеърларига боғланган мухаммаслар асосида унинг топилмаган ғазаллари миқдорини белгилаб берди. Навоийнинг дастлабки “расмий девони” — “Бадое ул-бидоя”нинг тузилиш санасига равшанлик киритиб, унга 1478 — 1479 йилларда тартиб берилганини илмий жиҳатдан асослади. Шунингдек, “Хазойин ул-маоний”даги қатор жумбоқларни ечишга муваффақ бўлди.\nОлимнинг Ҳусайний, Бобур, Машраб, Огаҳий, Муқимий сингари мумтоз адабиёт намояндаларининг ҳаёти ва ижоди юзасидан олиб борган тадқиқотлари ҳам алоҳида эътиборга молик. Аммо унинг ўзбек адабиётшунослиги олдидаги энг катта хизмати аввало Фурқат ҳаёти ва ижодига бағишланган тадқиқотлар билан белгиланади. У мураккаб ижтимоий-тарихий шароитда яшаган забардаст шоир ҳаёти ва ижоди билан бутун умри давомида шуғулланиб, фурқатшуносликни миллий адабиётшуносликнинг етакчи тармоқларидан бири даражасига кўтарди.\nФурқат ижоди, номи юқорида тилга олинган Холид Расулдан ташқари, М.Шайхзода, В.Зоҳидов, Ғ.Каримов, М.Юнусов, С.Мирвалиев, Ҳ.Воҳидов сингари олимларнинг ҳам диққат-эътиборини ўзига жалб этган. Айтиш мумкинки, А.Абдуғафуров шу олимлар билан бир вақтда жаҳонгашта шоирнинг она ватани ҳамда хориждаги ҳаёти ва ижодий фаолиятини мукаммал ўрганишга ҳаракат қилди. Унинг шу йўналишда олиб борган тадқиқотлари “Зокиржон Фурқат” (1977) монографияси ҳамда “Зокиржон Фурқат ҳақида янги маълумотлар” (“Қалб қаъридаги қадриятлар” тўпламида, 1998) мақоласида ўз тажассумини топди. Олимнинг илмий изланишлари сўнгги йилларда Ш.Юсупов ва Н.Жабборовнинг Фурқат даври, ҳаёти ва ижоди бўйича эълон қилган китоб ва мақолалари билан бирга бу улкан шоир номи билан боғлиқ қатор жумбоқларнинг ҳал этилишига катта имконият яратди.\nОлим илмий фаолиятининг учинчи қисми Алишер Навоий номидаги Тил ва адабиёт институти томонидан нашр этилган ўзбек тилидаги 5 жилдлик ва рус тилидаги 2 жилдлик “Ўзбек адабиёти тарихи”нинг яратилиши ва шу институтда мумтоз адабиёт бўйича докторлик ва номзодлик диссертациялари ҳимоясидаги фаол иштирокидир.\nАгар умр бевафолик қилмаганида, Ўзбекистон Республикаси Фан арбоби, Беруний номидаги Давлат мукофоти совриндори, филология фанлари доктори, профессор А.Абдуғафуров шу йил муборак 75 ёшга тўлган ва касбдош биродарларининг қутлов сўзларини қабул қилган бўларди. Афсуски, у 2005 йили, айни илми ва ижоди кучга тўлган бир вақтда ёруғ дунё билан хайрлашди. Аммо адабиётшунослигимиз равнақига қўшган катта ҳиссаси боис олимнинг муборак номи ҳамиша эъзоз билан тилга олинади.\n← Аввалги Аввалги Абдулла Орипов. Шоирнинг бахти (2007)\nКейинги → Кейинги: «Бозор адабиёти» ёхуд бадиий сўз масъулияти (2007)


Набийга саловот айтинг ва салом йўлланг - Fitrat.uz\nБош саҳифа / Мақолалар / Набийга саловот айтинг ва салом йўлланг\nNoyabr 26, 2017\tНабийга саловот айтинг ва салом йўллангda fikr bildirishni o'chirish 574 Кўришлар\nإن الله وملاىٕكته يصلون على النبي يا أيها الذين آمنوا صلوا عليه وسلموا تسليما\nАлбатта, Аллоҳ ва унинг фаришталари набийга саловот айтурлар. Эй иймон келтирганлар! Сиз ҳам унга саловот айтинглар ва салом юборинг (Аҳзоб сураси, 56-оят).\nОламларнинг Роббисига энг улуғ ҳамдлар ва Расулуллоҳга энг афзал саловот ва саломлар бўлсин.\nСаловот араб тилида «салот» сўзининг кўплик шакли бўлиб, дуо маъносини англатади. Ибн Касир роҳимаҳуллоҳ ўз тафсирларида бу тўғрисида шундай деганлар:\nАл-Бухорий Абу Олиядан ривоят қилиб, дейди: «Аллоҳнинг саловоти фаришталар ҳузурида мақтовидир. Фаришталар саловоти эса дуодир. Ибн Аббос розияллоҳу анҳу эса: «Саловот айтурлар, яъни барака тилашади», – дедилар. Суфёни Саврий эса: «Роббнинг саловоти раҳмат ва фаришталарнинг саловоти истиғфордир», – дедилар. Бу оятдан мурод Аллоҳ субҳонаҳу ва таоло бандаларига ўз бандаси ва набийининг ўз ҳузуридаги ўрни энг олий табақадалигини, муқарраб фаришталари ҳузурида мақташини ва фаришталар у кишига саловот айтишларини хабарини беришдир. Сўнг оламлар аҳлининг барчасидан у кишига мақтов тўпланиши учун қуйи олам аҳлини у кишига саловот айтишлари ва салом юборишларига буюрди.¹\nАлбатта, Аллоҳ ва унинг фаришталари Набийга саловот айтурлар. Яъни Аллоҳ жалла ва ала набийини раҳм қилади, шаънини улуғлайди ва мақомини кўтаради. Ва марҳаматли фаришталари эса Набий учун дуо қилурлар, у киши учун истиғфор айтурлар ва Аллоҳдан бандаси ва расулини шарафлашини ва унга мартабаларнинг энг олийсини беришини сўрашади.²\nEй иймон келтирганлар! Сиз ҳам унга саловот айтинглар ва салом юборинглар. Яъни сизлар ҳам эй мўминлар у кишига саловот ва саломларни кўпайтиринг. Чунки у кишининг сизлардаги ҳаққи улуғдир, батаҳқиқ сизлар учун залолатдан ҳидоят сари халос қилувчи бўлдилар, сизлар учун зулматлардан нур сари чиқарувчи бўлдилар. Шунинг учун ҳам ҳар доим у кишининг шарафли исми зикр қилинганда «Аллоҳумма солли алá Муҳаммадин ва алá áлиҳи ва саллим таслиман касиро», деб айтинглар.²\nИмом Абу Лайс Ас-Самарқандий роҳимаҳуллоҳ ўзларининг «Баҳрул улум» номли тафсирларида Расулуллоҳ соллаллоҳу алайҳи ва салламга саловот айтиш фазилати тўғрисида ажойиб ҳадислар зикр қилиб ўтганлар:\nАбу Ҳурайра розияллоҳу анҳу Расулуллоҳ соллаллоҳу алайҳи васалламнинг шундай деганларини ривоят қилади: «Менга саловот айтинглар, чунки саловот сизлар учун барака ва зиёдаликдир. Ва Аллоҳдан мен учун Ал-Васила сўранглар». «Эй Аллоҳнинг расули Ал-Васила нима?» – деб сўрашди. «У Жаннатдаги энг олий даража, унга фақат битта одам эришади ва мен ўша одам бўлишимга умид қиламан», – дедилар.\nАнас ибн Молик розияллоҳу анҳу Расулуллоҳ соллаллоҳу алайҳи васалламдан у киши шундай деганларини ривоят қилади: «Ким менга бир маротаба саловот айтса, Аллоҳ унга ўн маротаба саловот айтади ва ўнта хатосини ўчиради». Ва айтиладики, ибодатлардан ҳеч нарса Набий соллаллоҳу алайҳи васалламга саловот айтишдан афзал эмас, чунки бошқа ибодатларни Аллоҳ бандаларига буюрган, аммо Набий соллаллоҳу алайҳи васалламга саловотга келсак, аввало, Ўзи саловот айтди, сўнг фаришталарига буюрди, сўнг бандаларига буюрди.³\nИбн Касир роҳимаҳуллоҳ эса ўз тафсирларида Абу Исо Ат-Термизийнинг Абдуллоҳ ибн Масъуд розияллоҳу анҳудан Расулуллоҳ соллаллоҳу алайҳи васаллам шундай дегалари ҳақидаги ривоятини келтиради: «Қиёмат куни менга энг яқин одам менга саловоти энг кўпидир».¹\nШунинг учун ҳам намоз ичида ҳам, ундан сўнг зикр пайти ҳам ва ҳар сафар Набий соллаллоҳу алайҳи васалламнинг муборак исмлари зикр қилинганда, у зотга саловот айтамиз. Биз у кишини яхши кўрамиз деймиз. Лекин у кишини қандай яхши кўришимиз кераклигини тушунишимиз лозим бўлади. Биз у кишини одамларнинг ҳаммасидан кўпроқ яхши кўришимиз керак.\nАнас розияллоҳу анҳудан ривоят қилинади, у киши шундай дейди: Расулуллоҳ соллаллоҳу алайҳи васаллам дедилар: «Мен унга ота-онаси, боласи ва одамларнинг ҳаммасидан суюклироқ бўлмагунимча ҳеч бирингиз иймон келтирмайди» (Имом Ал-Бухорий, Имом Муслим, Имом Аҳмад, Насаий, Ибн Можа ва Доримий ривоят қилишган).\nНимага бундай? Ўйлаб кўрайлик… У киши бизга Қуръонни ва ҳикматни ўргатдилар, бизни покладилар ва тўғри йўлга Аллоҳ изни ила бошладилар. Бундан улуғ хизмат йўқ, чунки бизга у киши Аллоҳни танитмаганларида, Қуръон, суннат, ҳалол ва ҳаромни ўргатиб кетмаганларида, биз нажот топа олармидик?! Бизни Қиёмат куни шафоат қиламан деганлар. Бизнинг ҳар биримизнинг у улуғ кунда аҳволимиз тўгрисида қайғурадиган инсонни нимага энди биз яхши кўрмаймиз?! Ваҳоланки, «У куни киши қочади; ўз ака-укасидан. Ва онаси ва отасидан. Ва хотини ва боласидан» (Абаса сураси, 34-36 оятлар). У киши инсонларни Дўзах ўти оловидан огоҳлантирди ва Аллоҳ изни ила Жаннатга тўгри ва осон йўлни кўрсатдилар. Бу йўл эса бизнинг яратувчимиз Аллоҳга иймон келтириш, буюрган амрларига тоатда бўлиш ва бу чегараланган, ўткинчи дунёда сабр билан гуноҳлар ва маъсиятлардан тийилишдир. Бизга раҳм қилиб махлуқотлари ичида энг суюкли ва афзал бандасини набий қилиб юборган меҳрибон ва раҳмли Аллоҳга чексиз ҳамд ва санолар бўлсин.\nМухтасару Тафсири Ибни Касир – Шайх Муҳаммад Али Ас-Собуний\nСофват Ат-Тафасир – Шайх Муҳаммад Али Ас-Собуний\nБаҳрул Улум – Имом Абу Лайс Ас-Самарқандий\nТафсири Ҳилол – Шайх Муҳаммад Содиқ Муҳаммад Юсуф\n“Кўкалдош” ўрта-махсус билим юрти\n2-курс талабаси Фозилов Юнус\nАввалги Тинчлик сулҳи\nКейинги Оламларга раҳмат пайғамбар


Kutubxona - Erkin A’zam. Aralashqoʻrgʻon (hikoya) / Kiril\nSiz shu sahifadasiz: Erkin A’zam. Aralashqoʻrgʻon (hikoya) / Kiril\nМуаллиф Эркин Аъзам\nАсар номи Аралашқўрғон (ҳикоя)\n- Эркин Аъзам\nМусофирнинг ўртанча қизини Каттаконнинг кучуги қопгани хабари келганда биз қўрғон оғзидаги қўлбола чойхонамизда қартабозлик билан машғул эдик.\nИе, қачон? Қандай қилиб? Ўсал эмасмикан? Ҳамма таажжубда: жониворнинг жағи бир зум тинмаган эди-ку, акиллай туриб ҳам қопар эканми?\nҲамма бирдан ғазабга минди.\n— Бедодлик! Бориб турган бедодлик бу! — деди жамоатчи мухбир Э.Сафар ўрнидан сапчиб. — Бир бечора мусофирнинг боласини-я! Ёзиш керак! Ёзаман!\n— Ўтиринг, иним, — дея уни босиб қўйди оқсоқол. — Кейин ёзарсиз. Дарвоқе, бир уриниб ҳам кўрувдингиз шекилли? Аввал бундай бир маслаҳатини қилайлик. Қоидаси шу.\nУ ҳар ишнинг қонун-қоидасини билади, шунинг учун ҳам оқсоқолликка даъвогар. Масалан, «Мана шу ариқ» деб гап бошласангиз, «Ариқлик-ка-ку ариғ-а, лекин ичида сув ҳам оқади-да» деган қабилда ақл ўргатишни яхши кўради.\n— Буни бир бало қилмасак, тинчлик йўқ, акахонлар, — деди дайди шопир. — Ўзим ўлдираман! Кучала топсам, бас!\n— Шаҳарма-шаҳар юрасиз, бир чимдим кучала ёки маргимуш қаҳат бўптими?!\nФан номзодининг 6у гапига дотсентнинг азалий ғайирлиги қўзиди:\n— Тавба! Кучала ана — Эскижўвада! Сурманинг суюғию игнанинг тешигидан ўтган туягача топилади! Кучала шарт эканми, жимжилоқдек келадиган игна ҳам кифоя-ку! Бир чангал хамир ё бир туюр гўштга жойлабгина!\n— Вой, вой, олдин у касофатга яқин боришни айтинг! — дея ваҳима қилди фан номзоди.\n— Ҳовлиқманглар, биродарлар, — деди доимий муросасоз оқсоқол. — Аввал Каттаконнинг олдиларидан бир ўтайлик. Қоидаси.\n— Нима деб ўтасиз у кишимнинг олдиларидан? — деди сипо ўтирган дўкондор энсаси қотиб. Бугун унинг иши юришмаган — бир йиллик мўлжали амалга ошмай, қўрғонда икир-чикир дўконча очишга доир қоғозлари атама улашувчи идорадан яна қайтган, жамоатчилик асосида жавлон урадиган эзмароқ аллома «Ҳемири бир атторликка Темурхон наслидан бўлмиш султон Улуғбекнинг муборак номини қўймоқ — гуноҳи азим, супермаркет очсангиз, ана унда ўйлаб кўрармиз», дея дилини хуфтон қилган эди; «Кенжа ўғлимнинг оти — Улуғбек» деган важ-корсони хисобга олинмади. Бу ёкда эса, ҳали даргумон ётган оқсоқоллик дастмоясига у хам даъвогар. — Хўш, итингизга кучала ё игна бериб ўлдирсак майлими, деб сўрайсизми?\n— Шунчалик нодон эканмиз-да, а? — деди оқсоқол пинҳона рақибига ошкора ўқрайиб. Сўнг асли йўқ этагини қоққандек қўл силтаб чорпоядан тушди-да, касаба уюшмаси аъзолари, йўғ-э, аҳил маҳалла аҳлини бебош-этакчисиз қолдириб, ҳовлисига қараб жўнади.\nЎзини ўзи сайлаган оқсоқолнинг зтак силкиб кетиши — арази чорпоядагиларни ҳовурдан туширмади.\n— Каттаконнинг шпиони бу одам! — деб қўйди унинг ортидан дўкондор.\n— Қандоқ бедодлиг-а! — дерди касби юзасидан ҳам адолатталаб Э.Сафар фиғони ошиб. — Шўрликнинг боласи!\n— Боз устига, мусофир бўлса!\n— Шуни айтинг! Ота болам-чақам деб эртаю кеч тўрва кўтариб пой-пиёда бозорга қатнагани қатнаган. Ўзи бор-йўғи манови санаторийга қоровул. Пулни қаёқдан топаркан-а?\nКимнинг қаёқдан нимани қандай топиши ҳам бизнинг мавзумиз зди.\n— Ўзи шу одам нега мусофир? Қай гўрдан келган? — деб қолди дайди шопир.\n— Ким билсин, бирор пойиз-мойизга осилиб келган-да, кейин мусофир аталиб кетгандир, — деди ўзи ҳам асли аллақаёқлик бўлган дотсент. — У ёғини сўрасангиз, ҳаммамиз ҳам мусофирмиз, оғайни. — Кейин алоҳида бир таъкид билан қўшиб қўйди: — Бу дунёда.\nХудди девор ортида туриб бу гап-сўзларни эшитгандек, шу пайт қўрғон дарвозаси оғзида мусофирнинг ўзи кўринди. Бўлган кор-ҳолдан бехабар, одатдагидек, елкасида бозортўрва, парвойи фалак, мункайганча лўкиллаб келяпти.\nҲамма бирдан ҳушёр тортди. Лекин ҳеч ким оғиз очиб чурқ этмасди. Нима десин? Ҳали ҳодисанинг тафсилоти аниқ эмас. Балки, кучук анчайин бир ҳамла қилгандир ўқувчи қизга, қўрқитгандир, холос. Нохуш гапга суюнчи олиб нима зарил? Мана, ўзи ҳозир уйига боради, эшитади, хабар топади, вассалом.\nЧорпояга ёндош келганда юкини ерга қўйиб, мусофир биз тарафга бир таъзим қилдию яна тўрвасини елкалаб қўрғон оралай йўртиб кетди.\nҲамиша шундай: саломини беради-да, ўтади-кетади. Кўчиб келганига бир йиллардан ошган, аммо маҳаллага аралашмайди. Аралашгулик ҳоли ҳам йўқ — мусофир-да.\nЎзи бир ғариб мусофир-у, ажабтовур кошонада яшайди. Айтишларича, каттароқ лавозимда ўтирган прокурор қариндошининг пинҳона ҳовлисини ёмон кўзлардан қўриқлаш учун атай кўчиб келган бу ерга. Қайдам, қўрғонда бунақа ҳовли-жой ягона эмас: кимдир-биров номигагина яшаб туради, асл эгасини эса дунёга жар солиб ахтарганда ҳам тополмайсиз!\nҚаранг, шундай кўримсиз, пачоққина одамнинг ҳуснда бири биридан зиёда уч қизи борки, қўрғондаги жами бўзбола шуларга ошиқу шайдо! Мана, энди ўша қурмагурларнинг ўртанчасига Каттаконнинг арзанда ити чанг солиб ўтирибди!\nОта борибоқ қўнғироқ қилган шекилли, бир маҳал қўрғон дарвозасида «Тез ёрдам» мошинаси пайдо бўлди. У чорпоя ёнидан шувиллаб ўтиб боғкўчага шўнғидию ҳаял ўтмай изига қайтди. Мошинанинг ён деразаларига оқ парда тутилган, ичида кимлар борлигини кўриб бўлмас эди.\nДаврада ҳодисанинг тафсилотига қизиқиш кучайиб турганда дўкондорнинг қаёққадир отланган ясан-тусан хотини ўтиб қолди. Тергамоқ учун унинг йўлини тўсиб чиққан эр қайтиб келиб, масалага унча-мунча ойдинлик киритди.\nЭнди маълум бўлишича, камхарж қўлга ул-бул бериб, албатта, Каттакон ҳовлисини қўриқлашни, табиийки, анови жағинг тинмагур лаънатига ҳам овқат-повқат ташлаб туришни мусофирга топшириб қўйган экан. Қиз шўрлик суяк-пуяк кўтариб борса, кўча бўйидаги панжара билан ўралган боғчада боғлоғлиқ ётган касофат ечилиб кетганми, ғиппа тиш солибди! Қаерига? Ишкал, ишкал. Ҳарҳолда, қиз бола, нозикроқ жойи эмиш.\n— Оббо-о! — Оташин Э.Сафар сакраб жойидан турди. Нафақага чиққунича жамоатчи мухбир мактабда бошланғич синфларга дарс берган, бунга туғма жиззакилиги ҳам қўшилиб, хийла асабий бўлиб колган эди. — Бу ишга энди кўз юмиб бўлмайди, ўртоқлар, дарҳол бир чорасини кўришимиз керак! Мен — ёзаман! Каттакон бўлса — ўзига! Бу нима бедодлик, ахир?!\nДавра аҳли баттар мутаассир бўлиб, жунбушга келди. Энди қартабозликка ҳам хуш қолмаган эди. Барчанинг кўнглида мубҳам бир исён ҳисси алангаланар, лекин аниқ нима қилмоқ кераклигини ҳеч ким билмас эди.\n— Бугуноқ кучала топмасам, мени бу даврада қайтиб кўрмайсизлар! — деб юборди олис манзилларда чамбарак айлантириб юравериш жабридан чапанироқ бўлиб кетган дайди шопир. — Айтиб бўладими, биздаям чурвақадан уч-тўрттаси бор!\n— Ҳалитдан оқсоқоллик талашгунча, манови кучук масаласини ҳал қилишни ўйлаш керак, — деди табиатан мулойимроқ фан номзоди кутилмаганда. — Келинглар, кимки шу кучукни бир ёқли қилса — ўша бизга оқсоқол, ўшани сайлаймиз! Гап шу!\nҲукмдек янграган бу гапдан ҳамма лол, бирин-кетин чорпояни тарк этдик.\n«Биз» деганимиз — биз, Э.Сафарнинг таъбирича, «мана шу халқнинг бир бўлаги». Мухбиримиз тўғри айтади: собиқ касаба уюшмаси арбоби — оқсоқол, негадир камдан-кам одам ўқийдиган серсаҳифа газетанинг жамоатчи мухбири Э.Сафар (хат-хабарлари шундай имзо билан чиқади), икки нафар фан номзоди (бири дотсент), «уч-тўрт чурвақа»сига ризқ қидириб юрт кезадиган дайди шопир, янги замондан руҳланиб, кўзи тушган жойда дўкон очишни мақсад қилган дўкондор ва ҳоказолар — халқ бўлмай нима?!\nБиз шанба-якшанба кунлари гоҳ чошгоҳ, гоҳ оқшом чоғи мана шу қўлбола чойхонамизда тўпланиб қартабозлик қиламиз: «дурак», «пирра» дегандай. Дўкондор аралашиб қолганда ўртага пул-мул ҳам тикилади. Маҳалламизнинг тўнғич фуқароларидан ҳисобланган оқсоқол сермева ҳовлисидан бир ликоб олма ё уч-тўрт бош узум кўтариб келади. Чой кўпинча яқинроқ манзилдан — ёнма-ён яшайдиган икки фан заҳматкашининг уйидан чиқади. Галма-гал. Қип-қизил «Дамас»ида шаҳардаги «тўчка»ларидан хабар олиб қайтган дўкондор ёнимиздан ўтаётиб бир-икки шиша анови сабилдан ташлаб кетади. Кейин помидор-бодринг кўтариб хонаки кийимда ўзи ҳам сафимизга қўшилади. Ҳали рўйхатдан ўтмаган бўлса-да, биппа-бинойи, беминнатгина чойхона!\nЎйин асноси ундан-бундан гурунг кетади. Асосан, қўрғонимизни тезроқ маҳалла сифатида расмийлаштириш, чойхонамизни эпақага солиб, атрофини ободонлаштириш, иложи бўлса, келажакда ёнига ихчамроқ бир ҳужра ҳам қўшиш каби ҳозирча хом хаёллар. Хўш, ким қилади бу юмушларни? Маҳаллани рўйхатдан ўтказишни-ку мухбиримизга юкласак бўлади: тилли-жағли, қўлида қалами бор, ўзи ҳам чаққонгина. Бошқа масалаларда кимдан имдод сўраш керак? Ие, Каттаконимиз-чи! Бизга қўшилиб қарта ўйнамаса ҳам, ўзидан билиб, мана, қўрғоннинг оғзини икки ёндан силлиқ ғишт билан бежирим қилиб кўтариб, гажакдор темир қопқа ўрнатиб берди-ку, бу ёғига ҳам қараб турмас! Маҳаллада электр, газ ё телефонга алоқадор нимаики муаммо ёки чиқим бўлса — доим шу одам балогардон. Далолат қилиб борган оқсоқолимиздан суриштириб ҳам ўтирмай, дарров чўнтак кавлайди. Ҳа-а, нимасини айтасиз, зўр одам, олижаноб! Фақат шу кучуги безор қилди-да, ит эгасига ўхшамас экан.\nИя, ошини еганингиздан кейин ўчоғининг тутунига ҳам чидайсиз-да, братан! Чидаймиз, чидаймиз, қулоқлар ҳам ўрганиб қолди ўзи. Шугина бир зум акиллашдан тўхтаса, нимасинидир йўқотганга ўхшайди одам. Бу ҳам маҳалланинг бир файзи-да. Майли, акилласа — акиллайверсин, вовулласа — вовуллайверсин. Кучук бўлгандан кейин акиллайди-да — вазифаси. Қайтага яхши — замон қалтис, ҳар хил ёт нусха бу ёқларга дориёлмайди. Акилласин! Шундай дейсиз-у, аммо роса...\nНиҳоят, асосий масалага ўтилади. Маҳалланинг номи-ку тайин — «Аралашқўрғон», бунга атама улашувчи анови идора эътироз билдирмаса керак; хўш, оқсоқолликка кимни сайлаймиз? Ана шунда давра бир қалқиб, икки тарафга бўлинади. Ўртадаги кўзиру жўкер, чиллигу таппон-маппонлар аралашиб-чалкашиб кетади. Ўйин ўз-ўзидан барҳам топиб, ҳар ишнинг қоида-расамадини биладиган, нимагадир раҳбарлик қилмаса туролмайдиган оқсоқолимиз билан даври келиб дўкондор бўлган қўшнимиз гоҳ пинҳона, гоҳ ошкора чўқиша бошлайди. Униси раҳбарлик тажрибасини пеш қилади, буниси — темир сандиққа босаётган сармоясини. Биз — томошабин, биз — муаллақ бир тарафкаш. Аслида, бизга барибир. Биз — оддий халқ-да!\nТажрибакор оқсоқолга қарши замона зайлига мос илғор фитна усулларини қўллаб моҳирона курашаётган дўкондор дам-бадам кўркам чорпояга кўз қирини ташлаб, панжара бўёқларини силаб-силаб кўяди.\nЧорпоя — бениҳоя кенгиш, баҳайбат, бақувват. Боз устига — нақшинкор, қадимий, шоҳона дегулик. Буни чегарадошимиз бўлмиш ташландиқ дам олиш уйидан етти-саккиз киши аранг кўтариб келганмиз. Тўғрироғи, девордан ошириб олганмиз. Бепоён боғнинг шох-шабба босган хилват бир гўшасида оёқлари синиб, бўёқлари кўчиб ётган эди. Дастлаб бунинг дарагини келтирган — дайди шопир. Толиқтирарли сафарлардан қайтганида у чурвақаларининг чуғур-чуғуридан қочиб темир-бетон девордан липпа ошаркану соя-салқинда қийшайиб ётган мана шу шалоқ чорпояда ухлай-ухлай мириқиб олар экан. Бекор ётган бу матоҳни меҳнаткашлар тасарруфига ўтказиш ташаббускори эса, табиийки, собиқ касаба уюшмасининг халқпарвар арбоби — оқсоқол эди. Қолган даҳмазаларни, ўз навбатида, дўкондор зиммасига олди. Ўзи бош бўлиб чорпояни қайта таъмирлатди, устма-уст икки қатла зангори тусга бўятди. Қарабсизки, футур етган, яроқсиз бир уюм ёғоч, бамисоли, лўлиларнинг қўлидан ўтиб бозорга чиққан қўтир-қирчанғидан гулдек саманга айланди-қолди. «Бош уста»нинг сурбетларча писандасига кўра, бу ишга ярим «кўба» асил тахта, олти килоча немис бўёғи сарфланганмиш. Қани, сендан нима чиқди, мирқуруқ оқсоқол?\nДотсентимизнинг лоф уришича, бир замонлар деҳқондан етишган, эски чориғини эшик тепасига осиб қўйиб, муҳташам мансабхонасига кирганда ҳам, чиққанда ҳам пешонасини уриб ўтадиган дўлвор давлат арбоби мана шу чорпояда ёнбошлаб чойхўрлик қилишни яхши кўрар экан. Ишчи-деҳқон салтанатини мустаҳкамлаш ташвишларидан ҳоригач, биқинингиздаги хумчойнакда «раиси» чой, тепангиздаги асрий арғувон япроқларига тикилиб, порлоқ кела-жак ҳақида ширин хаёллар суриш қандоқ маза, қандоқ ҳузурбахш! Бугун эса, мана, шу чорпояда биз ўтирибмиз — ўша бобомиз орзу қилган замон вакиллари. Ўртада қарта, фикру зикримиз — кимнидир «аҳмоқ»қа чиқариш. Тузни жойига қўйиб қўйинг! Ҳа-а, ана шундай! Валет кўзир сизданми? Кўтарасиз, давай! Ҳозиргина дамангизни босдим-ку! Кўз борми, кўз? Ғирромлик ҳам эви билан-да, ўртоқ! Йўқ!\nЙўқ дедимми, йўқ! Менинг қўлим эди! Бўлмаса, қарта қайтадан сузилади, тамом! Мана, ўзим бир чийлаб берай!\nБу олақуроқ тоифа қайдан пайдо бўлган ўзи?\nУзоқ йили шаҳардаги уй-жойимиз янги «ҳалқа» йўлига тушиб, бизга мана шу манзилдан ер теккан эди. Марказдан четроқ бўлгани сабаб, қурбига қараб-да, келган — келди, қургани — қурди; келмагани, қуролмагани бировга «ҳадя» қилди, сотди, алмаштирди, хуллас, ажабтовур бир жамоа, маскан барпо бўлди. Серсув, унумдор ерлар. Биттагина имзо билан бунақа кўркам маъвони бизга ўхшаганларга тортиқ қилиб юборган амалдор, чамаси, ё шинам мансабхонасидан чиқиб келиб қаровсиз ётган бу «тупканинг туби»ни кўришга эринган, ё Э.Сафар тоифасидаги ғалвачилардан тезроқ қутулиш мақсадида арзанда имзосини босгану юборган. Агар чарвиси эришидан қўрқмай азза-базза келганида, уч-тўрт йил доманасида қандоқ обод масканга айланишини ҳечқурса бир тасаввур қилиб кўрганида борми, бу атрофда минбаъд биздақаларни учратолмас эдингиз! (Лофчироқ дотсентнинг айтишича, бир аср муқаддам бу ерлар машҳур Мирзакаримбойнинг ҳув Йўлчивой ғайрат кўрсатган серҳосил экинзори бўлган эмиш. Қайдам, бунинг тўғри-нотўғрилигини Ойбек домла тирик бўлганида, ўзларидан сўраш мумкин эди — бугун эса ишонмоқдан ўзга чорангиз йўқ.) Бир томони донгдор дам олиш уйининг девори билан тўсилган, бир томони — сердарахт санаторийга туташ. Этак тарафда эса қаторлашиб иморат тушган. Тап-тайёр қўрғон-да! Кимдир бу жой аҳлини қурама, аралаш дегандек гап қилган экан, маҳалланинг номи ўз-ўзидан «Аралашқўрғон» бўлиб кетди. Тўғри-да, дайди шопиру оддий нафақачидан тортиб, собиқ вазиру ваҳимали прокурорларгача шу ерда!\nМусофирнинг қизини ит қопмаганда биз ҳали-вери, кун тиккага келмагунча ўрнимиздан қўзғалмас эдик: шанба куни, бекорчилик, жайдари гурунг, ўйин завқи!\nЎтираверсак, тушдан нари қўрғон дарвозасида кумушранг «Ласетти» мошинаси кўринади. Каттакон! Шунда ҳамма бирдан сергак тортади, кимдир жойидан нимхез бўлиб, кимдир қўлини беихтиёр кўксига юбориб эҳтиром кўрсатади — катта одам-да!\nОрқа ўриндиққа жойлашиб олган Каттакон, қаншарида қора кўзойнак, биз томонга ҳорғин ўгирилиб, нишонхўр доҳий таомилида эринчоққина қўл тўлғаб қўяди: ҳалиям ўтирибсизларми, ҳай, ўтираверинглар!\nУнинг изидан биров ҳавас, биров ҳасад билан, кимдир эса завқ, аллақандай умидворлик аралаш тикилиб қолади. Баъзида бир чимдим ғийбат ҳам қилиб оламиз, лекин беозоргина: билиб бўладими, орамизда айғоқчиси ўтиргандир!\nБугун эса чорпояда одам йўқ эди, унинг ташрифидан ҳеч ким хабар топмади. Чорпояни кимсасиз ҳолда кўриб ўзи ҳам таажжублангандир. Бўлган ҳодисадан ҳали ғофил-да.\nКаттакон деганимиз аслида хипчагина, ўртамиёна жуссали бир одам. Лекин дами-сиёсати зўр! Айтишларича, яқин-яқинга қадар вазир бўлган экан. Ҳозир ҳам чакана эмас — вазирликдан-да мойлироқ, чала, йўғ-э, деярли шахсий бир довруғдор корхонанинг хўжайини эмиш. Рўбарў келганингизда бошини бир ёнга солинтириб, афтингизга таажжублангандек, аммо беозор тикилиб тураверади. Бундай пайтда унча-мунча одам ундан савол сўрамоққа ҳам журъат этолмайди. Гўёки сўз бошласа, қандайдир хунук бир ҳол содир бўладигандек, баайни осмон узилиб ерга тушадигандек туюлаверади. Ўзи эса салом-аликдан бўлак гап гапирмайди. Вазмин, индамас. Ё писанд қилмасмикан? Ишқилиб, сирли одам. Каттакон-да!\nКаттакон кунда-кунора, кўпинча кечки салқинда келар, бошида ёш-яланг расм қилган соябони сербар қалпоқча — бейсболка, калта шим — шорти кийиб олиб итининг атрофида гирдикапалак бўлиб юрар эди. Гоҳ асилзода серу синорлар мисоли, занжирларини шиқирлатиб арзандасини сайр қилдиради, гоҳ шундай салобатли одам ирғишлаб у билан ўйнашади, гоҳ, лабида сигарет, буклама курсичасида жониворга ўйчан тикилиб узоқ-узоқ ўтиради. Ит жинниси!\nБу эркатойни сайр қилдириш маросимини кўрсангиз! Аввал, яқинлашаётган балодан огоҳ этмоқчидек, Каттаконнинг серсалом ҳайдовчиси ўн-ўн беш қадам нарида учраган қўни-қўшнини четга суриб, йўл очади. Ҳамма девор-деворга қапишиб қолгач, гарданида — ялтироқ пистон қадалган эндор чарм бўйинбоғ, ҳар тарафга қараб ириллай-вишиллай, хўжаси етагида савлат билан итнинг ўзи ўтади.\nБоз устига, ҳар куни айни чошгоҳ маҳали баланд дарвоза олдида кумушранг «Ласетти» пайдо бўлиб, йўлда кетаётиб ҳам қўрғонда кўринган одамга қўлини кўксига қўйиб салом берадиган кексароқ ҳайдовчи Синдбодга (итнинг лақаби шундай) азза-базза овқат келтиришини айтинг! Ит шундагина, тумшуғи тагидаги таомга андармон бўлибми, бир дам акиллашдан тинади. Қўрғон аҳли эса бирдан ҳушёр тортиб, хавотирга тушади: нима гап, тинчликмикан?\nГап шундаки, Синдбод бир кеча-кундузда икки мартагина омонат танаффус билан вакиллашдан тўхтайди. Хўжайини ёки серсалом ҳайдовчи келганида ва қўрғон аҳли уйқуга кетганда. Дарвоқе, шунда ҳам тинмайди, негаки, ухлаётган одамни тушида ит қувлаши мумкиндир, аммо бу пайтда у акиллаш сасини эшитмайди.\nЭ.Сафарнинг муваффақиятсизликка учраган (фактлари тасдиқланмади!) танқидий мақоласидан кейин ҳамма «Каттаконнинг кучуги» деб атай бошлаган бу махлуқ аслида жимитдеккина лайча ё жўн-жайдари кўппак эмас, накд йўлбарсдек келадиган бир бало! Жазавага тушиб вовуллаганида овози қўрғондаги жами иморат деворларида аксланиб, чор атрофдан баравар садо беради — худди қутурган итлар галаси ичида қолгандек бўласиз!\nКаттаконнинг ўзи бу ерда муқим яшамайди. Ҳатто бир кеча ҳам келиб ётмаган. Гоҳо ҳордиқ кунлари калта-култа кийган бир тўп замонавий йигит-қиз қий-чув билан бассейнни бошига кўтариб шалоп-шулуп чўмилиб кетишини айтмаса, уйда деярли одам бўлмайди.\nҚўрғон ичида бир «ичан қалъа»дек бу ҳовли маҳалланинг этак тарафида. Асли икки йил бурун қамалиб, қамоқда ўзини осиб қўйган ҳув номдор бойваччанинг кошонаси эди бу. Ҳовли энди гўёки мана шу баттол ит учунгина сотиб олинган — у кошонанинг қўриқчиси эмас, кошона унинг атиги бир бошпанаси эди.\nКаттаконнинг маҳаллага аралашмаслигига сабаб димоғдорлигидан эмас, аввало, кўп ишли одам, бекорчи қартабозлигу сафсата сотиб ўтиришга фурсати йўқдир. Ҳовлисига келади-да, бирпас кучуги билан тиллашиб, кўнгил ёзиб кетади, вассалом. Наврўз арафасимиди, ҳалфана ош қилмоқ бўлиб уни ҳам таклиф этдик. «Шунгаям майдалашиб ўтирадими?» дея, одатдагидек, ёнидан каттагина пул чиқарибди. Масаланинг моҳияти тушунтирилгач эса, буни расмийроқ бир тадбир фаҳмлаган чоғи, ростми-ёлғонми, оқсоқолнинг пичирлаб ахборот беришича, «Гапираманми? Нима дейин? Галстук-палстук тақиш шарт эмасми?» деб сўраган эмиш. «Қўйинг-э, ҳали шорти-порти кийиб анови бўрибосарини ҳам етаклаб келмаса эди!» деди кимдир энсаси қотиб. Йўқ, на ўзи, на бўрибосари кўринди — келмади. Шу-шу, биз ҳам кўникиб кетдик: сен — Исо, мен — Мусо.\nАммо инсоф билан гапирганда, Каттаконнинг бировга зиёни йўқ. Аксинча! Маҳалла аҳли номидан уни-буни важ келтириб, оқсоқол ундан пул ундиргани ундирган. Жуда сахий, серҳиммат одам. Қўрғонда бирон бир йўсинда ҳамият кўрсатмаган хонадони йўқ ҳисоби. Ким дарвозаси ёнида уюлиб ётган тсементидан сўрайди, ким — қолган ёғоч-тахтасини, ким — ташқари боғчасида саржинлаб қўйилган гулдор ғиштига ишқибоз, яна биров — омборхонасидаги ортиб қолган антиқа кафелига. Худди нимадир айби учун барчадан қарздордек, индамай борини чиқариб бераверади. Аломат ҳотамтой!\nКаттаконнинг ҳиммат эшигини дастлаб очган одам мана шу оқсоқолимиз бўлади.\nЭнди-энди намознинг машқини олаётган оқсоқол тутила-тутила пешинликни ўқиб даҳлизга чиққанида, «таътил кунлари бувисига ёрдамга келган» қиз невараси бурчакда турган телефон гўшагини тутқазди:\n— Анув, дотсент амаки.\n— Ҳа домла, яна нима гап? — деди оқсоқол гўшакни қулоғига тутаркан, энсаси қотиброқ. Нима гаплигини эшитиб билгач эса, сўради: — Бу писмиқи шарт кимдан чикди ўзи?\n— Айтсам, ишонмайсиз — қўшнигинамдан! — деди дотсент алланечук бадхоҳлик билан.\n— Кесакдан — ўт денг? У кишимга нима экан? Ё савдогар билан бирон олди-бердиси борми?\n— Унисини билмадим, оқсоқол, лекин дотсентликка ўтолмай аламзада бўлиб юргани аниқ. «Публикатсиям етмай қолди», дейди-ю, аслида бунингизнинг кавуши тўғрилаб қўйилган!\n— Анови олибсотар нима қилмоқчи экан, хабарингиз йўқми?\n— Ҳали эшикда турган эдим, «Дамас»ини ғизиллатиб шаҳарга жўнади. Дўкон-пўконида бир кор-ҳол рўй берган кўринади.\n— Беш қўлингни оғзингга тиқмай ўл денг!\n— Бу ёғи энди ўзингизга қолди, оқсоқол, — деди хабаркаш руҳлантирувчи оҳангда. — Бўшашмайсиз! Бирон чорасини топиш керак, ҳа! Биласиз, биз — сиз тараф. Ўшанда бизнинг девор масаласи ҳам ҳал бўлиб қолар-а, нима дедингиз?\n— Ҳай, бир гап бўлар, домла, — дея гўшакни жойига қўяркан, оқсоқолнинг хуноби ошди: — Кампирнинг дарди — ғўзада. Бир қарич ерни деб қачондан бери бўғишасанлар. Ҳе, олим бўлмай ўлларинг!\nОқсоқол эран-қаран ҳовлига чиқиб, айвон четида помидор тузлаб ўтирган кампиридан сўради:\n— Кенжанг кўринмайди? Яна биқиниб олиб шеър тўқияптими?\nРостдан ҳам, боя чойхонадан келганидан буён шу болага кўзи тушмади. Таътили бошлангач, қачон қараманг, айвон деворига ўрнатилган кўзгу олдида қўққайиб туриб сочини тарагани тараган. Ота эрталаб боғ этагида бетартиб қалашиб ётган анови темир-терсакни саранжомлаб қўйишни буюрган эди. Бари ўша-ўша аҳволда турибди.\n— Ҳали подвалга тушиб кетгани, салқин деб. Боши оғриётганмиш. Сиздан сал олдинроқ аллатовур бўлиб кириб келди. Ранги ўчган. Қайдам.\nЗинапояда сочи ҳурпайиб кетган ёқавайрон ўғлини кўриб оқсоқолнинг баттар жиғибийрони чиқди:\n— Нима қилиб ётибсиз, шоир?\n— Нима қилай? — деди ўғил кўзини ишқаб. — Доим масхарага олаверасиз!\n— Бугун сочлари тароқ кўрмагандай?\n— Ҳадеб тарайверадими, деб уришасиз-ку ўзингиз!\n— Давангирдек йигитнинг бекор шалпайиб юришини қаранг!\n— Нима қил дейсиз, айтинг! — Ўғил кутилмаган-да ҳўнгиллаб юборди. — Шоир-шоир дейсиз, нима, анақага ўхшайманми?!\nОқсоқол бирдан бўшашди, аммо заҳрини охиригача сочмай қўймади:\n— Мана шундай сасиб ётавер! Йигит эмиш! Йигит дегани бирор иш кўрсатмаса, йигит эканми?! Қоидаси.\n(Шунчаки, оталарча бир жавраш йўлида оғзидан чиқиб кетган бу гапига у кейин роса пушаймонлар еди.)\nОқсоқолнинг боши қотган, ўзи ҳам нима қилишини билмас эди. «Кимки шу кучук масаласини бир ёкли қилса — ўша бизга оқсоқол!» дебди-я анови писмиқ кўзойнак! Ўргилдим сиздай сайловчидан!\nРостини айтганда, азалдан оқсоқолнинг каттаконларга тоқати йўқ. Касаба уюшмаси раҳбари сифатида у умр бўйи оддий меҳнаткашларнинг манфаатини ҳимоя қилиб, завод директорлари билан олишиб келган. Афсуски, доим ён бермоққа, муросага мажбур бўлган. Акс ҳолда, ўша жонажон меҳнаткашларнинг ўзи унга қарши чиқиши, навбатдаги сайловда номзодини қўлламаслиги тайин эди.\nХўш, бугун-чи? Тўппа-тўғри Каттаконга рўбарў бўлиб, «Гап бундай, ака, кучугингизни гумдон қиласиз — маҳалла-кўйнинг талаби шу!» деб шартта айта оладими?\nАслида, бу — қулай бир имконият. Шу ишнинг уддасидан чиқолмаса — Аралашқўрғонда обрў-эътибор ҳам йўқ, оқсоқолликни ҳам тушингизда кўраверасиз!\nОқсоқол худ-бехуд, озода энгил-боши билан неваралари тупроғини ўйнатиб юборган яланг ҳовли саҳнига ўтириб қолди.\nБор-будини мана шу зормонда ҳовлига сарфлаб, оқсоқол бултур бир масалада танг аҳволга тушган эди. Бояги эркатой бир амаллаб ўқишга илинди-ю, шартнома пулини тўлашга келганда қўл савил калталик қилди. Боз устига, ёрдами тегдими, тегмадими, ўртада турган баччағар ҳам каттароқ сўраган эди. Шаҳардаги икки акадан эса рўшнолик йўқ, хотинлари ўраб-чирмаб олган. Ана шунда ночор қолган оқсоқол, қўшничилик баҳона, бахт — таваккал, бир оқшом Каттаконнинг ҳовлисига ўтиб борди. Уй эгаси, одатдагидек, итини ўйнатиб ўтирган экан. Ҳол-аҳвол сўрашув асноси «қурғур шартнома»дан сўз очганида Каттакон буклама курсисидан вазмин қўзғалиб, калта шимининг орқа чўнтагидан шартта бир даста кўк қоғоз чиқарди. Ваҳимага тушган оқсоқол «Йўқ, йўқ, нақди керак эмас!» дея туриб олгач, бир ҳафтага қолмай корхонасидан шартнома ҳақини кўчириб берди. «Қарздор бўлдик-да, икки-уч ойгина сабр қиларсиз» деган ўтинчга у «Э, қўяверинг, қўшничилик-ку!» дея бепарво қўл силтаб қўйган эди. Бундан ташқари, унинг маҳаллага кўрсатган беминнат марҳаматлари-чи!\nШунча гапдан кейин қайга бориб бўлади, мусулмон? Яна денг, эртанги оқсоқоллик масаласи ҳам Каттаконнинг дамисиз битмаса керак! У тутун қайтарса, тамом, ишнинг пачаваси чиқади.\nБоғ тарафдан, қўлида ликобча, ерга тўкилган ўрик қоқиларини териб келаётган кампири оқсоқолни бу алфозда кўриб, саросимада қолди:\n— Вой, бу нима ўтириш?! Нима қилди сизга?\nШу чоғ деразадан неварасининг чинқироқ овози эшитилди:\n— Дедул, дедул! Сизни анув мухбир амаки чақирвоттилар!\nАралашқўрғонда Каттакондан ҳеч нима ундирмаган, ундан қарздору тилқисиқ бўлмаган биргина одам бор эди: Э.Сафар!\nЖамоатчи мухбир уйига келибоқ, бошини чангаллаб Каттаконнинг кучугига қарши чора изламоққа тушди. Бу балои баддан энг кўп жабр кўрадиган ўзи экан, ўйлаб қараса. Уйи нақд рўпарада, бир деворни демаса, худди ўзининг ҳовлисида вовуллаётгандек — чидаб кўринг-чи! Табиатан тажанг эмасми, туриб-туриб бақириб юборади: «Бўлди-э, падарингга лаънат!» Жониворнинг падари бетайин; тайини бўлганда ҳам бир тажангнинг ўшқириғини тушунармиди, парво қилармиди! Тушунадиган, парво қилиши мумкин бўлган «додаси» эса онда-сонда келади. У келадиган фурсатни мухбир яхши билади, бундай маҳалда дамини ичига ютади. Базўр. Чидайди.\nЛекин бир куни чидаёлмади, тоқати тоқ бўлди — ўтириб олиб «Каттаконнинг кучуги» деган фелетоннамо мақола ёзди-да, ўзи ҳамкорлик қилиб турувчи серсаҳифа газетага олиб борди. Таниш муҳаррир уни ўқиб кўриб, «Хабар топсалар, акахонимиз биздан хафа бўладилар-а! Бунчалик экан, бир сиқим хамирми ё гўштга игна тиқиб олдига ташласангиз-ку, олам гулистон. Шунга ҳам газетами, Э.Сафар?! — дея матоҳини қўлига тутқазди. Қаламкашлик виждони қўзидими, кейин сал юмшаб, маслаҳат берди: — Майли, мана шу мўътабар газетамизни олдига тўшаб қўйинг, розиман. Қоронғи тушишини пойлаб-да». «Ия, олдига яқинлаштирармиди у баттол?!» деди Э.Сафар фиғон аралаш. Муҳаррир «билганингизни қилинг» дегандек ночоргина елка қисиб қўйди. Афтидан, Каттаконнинг яна бир ҳовлиси муҳарриримизнинг маҳалласида, у ердаги «хонанда»си бизникидан ҳам «хушовоз»роқ бўлса керак.\nЖамоатчи мухбир бир муддат ўзича аразлаб, синашта газетаси билан алоқани узиб ҳам юрди.\nЭ.Сафар қўшни ҳовлидан келаётган муттасил вакиллаш остида бош қотира-қотира, бир йўлини топгандек бўлди. Каттаконга маҳалла аҳли номидан очиқ хат ёзиб мурожаат қилиш керак! Модомики, бирор кимса унга рўбарў бўлиб, дангал арз қилолмас экан, шундан ўзга чораси йўқ!\nМухбир бор қаламкашлик маҳоратини ишга солиб хомаки бир матн тузди. Жамоатчилик фикрининг ифодаси бўлмиш бу матнда андак лутф, жиндак илтимос, заррадеккина талаб ҳам бор эди. Бир жойига «Афсуски, мазкур ит ҳатто жамоатчи мухбир Э.Сафарнинг ижодий ишларига халал бермоқда» деган писанда ҳам қистириб кетилган.\nБу мурожаатнома-илтимоснома-талабномага биринчи бўлиб ўзи имзо чекди. Кейин, кечки «чойхонабазм»гача ҳам сабри чидамай, бирин-бирин қўшниларига қўнғироқ қила бошлади.\nДўкондор шаҳарда экан, хотини айтди. Магазинларидан биррав хабар олгани кетганмиш. Мана шу чала чойхона биқинида ҳам дўконча очмоқчи у ебтўймас. Бу ишда Каттакондан бирор нима ундириш илинжи ҳам йўқ эмасдир. Ахир, дўкончани бир балолар билан тўлдириш керак-ку, акс ҳолда, номи улуғ-у, супраси қуруқ бу каталакка ким қадам босарди?! Қолаверса, унга барибир — солиқчи ё мелисанинг дами қайтариб турилса, бир эмас, ўнта ит баравар вовуллаганда ҳам парво қилмайди у. Дўкон очишни ўйлайди. Фикр-зикри шу билангина банд.\nДайди шопир ҳам қаёққадир изғиб кетибди. Кучала қидирибмикан?\nБоя чойхонада мардона шарт қўйган одам — фан номзоди хатга имзо чекишдан номардларча бош тортди. Каттакон унга телефон ўрнатишда ёрдам қилган экан — уздириб ташлаши мумкин! Номзод эса телефонсиз яшаёлмайди: шаҳарда онаси оғир ётган эмиш.\nДотсент гапни қисқа қилди:\n— Келинг, мухбир, шу ишга аралаштирманг мени! Имзобозликка хушим йўқроқ. Бачканалик-ку бу!\nЭ.Сафар ҳам санчиб олди:\n— Очиғини гапиравермайсизми, дўстим! Каттакон бизнинг директор билан қилўтмас қадрдон экан, деб керилган сиз эмасмидингиз?!\nОқсоқолликка даъвогар эса, мурожаатномани эшитгач, бир муддат оқсоқолларча мулоҳазага берилди-да, сўнг:\n— Бетамизлик бўлмасмикан, мухбир укам? — дея истиҳола билдирди. — Ҳарҳолда, катта одам!\n— Катта бўлса, итини тийиб қўйсин-да! Бир кучукнинг эвини қилолмайдими шундай одам?!\n— Майли, майли, қизишмайлик, — деди оқсоқол тағин унинг юзига сув сепгандек. — Бундай қилсангиз-чи, Сафарбой — шу аризангиз сал имзосизроқ бўлсамикан?\nМухбир унинг оқсоқолларга хос эсарроқлигидан ранжимади — ҳозир бунинг мавриди ҳам эмас, аксинча, пандавақилигидан куйди:\n— Имзосиз хат анонимка ҳисобланади, оқсоқол! — Ҳисобланаверсин, майли, лекин эгасига етгани ҳисоб-да!\n— Хўп, ким етказади?\n— Ким? — Оқсоқол яна мулоҳазага кетди. — Азза-базза қўлига бериш ноқулайми дейман-ов, мухбир укам. Шугинани аста элтиб дарвозаси тагига ташлаб келинса қандоқ бўларкан-а?\n— Ким ташлаб келади, хўш?\nOqsoqoldan sado chiqmadi.\n— Оқсоқолликка даъвогар бўлиб юрган сизми, менми?!\nГўшак бир зум жимиб қолди-да, кейин шиқ эткизиб қўйиб қўйилди.\nЭ.Сафар қўлидаги қоғозни парча-парча қилиб йиртдию югуриб ҳовлига чиқди, бор овози билан бўкириб юборди:\n— Э, бўлди-э, падарингга лаънат! Фонограмма дегани ҳам бунчалик жонга тегмас!\nКечки қартабозлик базмига Э.Сафардан бошқа ҳамма йиғилган. Унинг қонбосими ошиб, уйида ётганмиш. Баттар бўлсин! Ёзғувчи, иғвогар!\nОрамиздан ҳеч гап ўтмагандек, ҳаммамиз аҳил қўшни, жонажон улфат сиёғида ўтирибмиз. Ўша гурунг, ўша манзара. Янгилиги шуки, дайди шопирнинг айтишича, хонавайрон бўлаёзган дам олиш уйига бошқа директор тайинланибди. Жуда «крутой» эмиш.\nБироқ, серҳиммат дўкондор кўтариб келган оби-новвотга пичоқ санчилган заҳоти фавқулодда ҳол рўй берди: қўрғонимиз осойишталигига «файз» бағишлаб турган Каттаконнинг кучуги туйқус акиллашдан тўхтади-қолди! Жимжитлик! Ғалати бўлар экан — зарур бир нимасини йўқотиб қўйгандек ҳамма бир-бирига қараган, ҳамманинг қулоғи динг: тинчликмикан?\nХиёл ўтиб боғкўча тарафдан қиз боланинг чинқириғи келди:\n— Дедул! Деду-ул! Сизни бабул чақирвоттилар. Тез келаркансиз! Те-эз!\n— Оббо-о, невара-ку! — Эндигина ўртадаги қовунга қўл чўзган оқсоқол ўрнидан оғир қўзғалди. — Намунча? Ҳе, бабул-дедулингдан сени! Нима гап экан-а?\nСалгинадан сўнг нима гаплиги маълум бўлди. Ақл бовар қилмайдиган гап! Оқсоқолнинг кенжа ўғли нақд Каттаконни отиб қўйибди!\nҚовун сўйилганича, туз — тузлигича, валет — валетлигича, кўзир — кўзирлигича қолди, ҳамма бараварига ўрнидан туриб кетди.\nРасво кун бўлди ўзи бугун!\nРостдан ҳам, чорак соатга етмай, кетма-кет иккита «Тез ёрдам» мошинаси зувиллаб шу тарафга ўтди. Хунук бир иш бўлганига энди шубҳа йўқ эди.\nЭшитган борки, нима гаплигини билгиси, воқеа содир бўлган жойни ўз кўзи билан кўргиси келар, аммо яқин йўламоққа ҳеч кимнинг юраги дов бермас эди. Каттакондек одамники отган бўлса!..\nУнча-мунча тафсилоти кечга борибгина, ёлғизликдан кўнгил сиқилиб, одам кўчага чиққиси, ким биландир дардлашгиси келаверадиган завол палласи чорпояга йиғилганимизда аёнлашди.\nОқсоқолнинг кенжаси Каттаконни отиб қўйгани рост экан. Лекин у Каттаконга нисбатан бирор ёмонлик қасдида бўлмаган, зинҳор-базинҳор — анови лаънати кучукни ўлдириш мақсадидагина борган. Секин ҳовлига яқинлашиб, кўча томондаги баланд, жимжимадор панжара билан ўралган боғчада жағи-жағига тегмай вакиллаб турган ярамасни мўлжаллаб тепкини босганида ногаҳон дарвозадан лоп этиб, қўлида ялоқ, Каттакон чиқиб қолган! Биров ўқ бориб унинг қўлига теккан, деса, бошқа биров (астаъфуруллоҳ!) нақд оғзига, дейди. Э.Сафарнинг ўзига ўхшаган тиниб-тинчимасроқ хотини Каттаконнинг оғиз-бурнидан қон оққанини девор тирқиши орқали кўрганмиш. Бўлса — бордир.\nАсли, бунақа ҳодисанинг гувоҳи иккита бўлади: уни содир этганлару тепадаги Эгам. Тахмин-тусмоллар эса — мингта!\nМилтиқ-чи, бола милтиқни қаёқдан олибди? Ертўлаларида занглаб ётган экан, ўшани топиб обдон тозалабди, мойлабди, чумчуқ отиш баҳонасида бир-икки дапқир ишлатиб ҳам кўрибди. Шундан кейингина... Бу майнаотарни эса оқсоқолга ҳов бир замонлар тажриба алмашгани Ирқутга борганида касабадош ошналари совға қилган экан. Совуқ қуролни оқсоқол ўшандоқ жойдан қандай опкелган денг? Совға қилган одам хатлаб ҳам бергандир. Атиги бир майда-мўлжал ов милтиғи бўлса, кўтариб келаверган-да.\nБола-чи, боланинг ўзи қаерда экан ҳозир? Ўша заҳоти жуфтакни урганмиш. Қаёққа қочганини ҳеч ким билмайди. Жиноят қилган-да! Мана, энди оқсоқолимиз кўчага чиқолмай, юрагини чангаллаб, устма-уст дори ютиб ўтирибди. «Мен айбдорман, мен айбдорман!» дер эмиш нуқул. Негадир мелисага хабар қилинмабди бу воқеа.\nХўш, шугина ўспириннинг бу даражага бориши, келиб-келиб Каттаконнинг кучугига милтиқ ўқталишига сабаб нима ўзи? Ўч олмоқчи бўлган. Мусофирнинг ҳалиги шўрлик қизига ошиқи беқарор эмиш-да бола! Кейинги кунларда унга атаб босим шеър битиб юрган экан. Э, шундай демайсизми! Ё тавбангдан кетай, кўнгил деганлари аломат нарса бўлар экан-да, а!\nЭртаси куни — биз ҳамон чойхонамизда ўтирардик — матраб кўтарган беш-олти итқувар пайдо бўлиб, бу нохушликларнинг асл айбдори — Каттаконнинг ялмоғизини шовқин-сурон билан ёпиқ мошинага босиб кетди. Шунда қўрғон болакайларига худо берди — ҳов катта йўлга қадар мошинанинг кетидан вовуллаб боришди.\nОрадан бир кунми, икки кун ўтиб, қўрғонда ҳайратомуз бир ваҳима тарқалди: эшитдингизми, Каттаконимиз қутурган эмиш! Арзанда кучугидан юқибди-да! («Баттар бўлсин! Қилмишига яраша!» деганлар ҳам топилди, қаранг.) Эрта-индин дўхтирлар келиб, маҳалладаги катта-кичик ҳаммадан қон олиб, текширувдан ўтказармиш. Демак, мусофирнинг қизи ҳам... Ҳа-да, нозикроқ жойидан қопган экан унинг, қирқ кун қорнидан укол олиб ётармиш-ку!\nУмуман, бу савдоларда кўп нарса ноаён, жумбоқ эди. Ҳаётда ҳам шундай эмасми ўзи?\nКаттаконимиз қайтиб қўрғонда кўринмади. Айтишларича, кошонасини сотувга қўйганмиш. Аввал, кимдир-биров уни сотиб олибди, деган гап ҳам чиқди. Бекор экан. Эгаси қимматроқ сўраганмиш. Роса танти, бағридарё одам эди-ку? Ўзи ҳеч кимга буюрмаган хосиятсизроқ ҳовли экан шу.\nКаттаконнинг ғойиб бўлганидан қўрғонда кимдир хафа — мўлжаллаган не бир ишини битиролмай колган, кимдир хурсанд — берган қарзини қистаб қолиши мумкин бўлган дардисар энди йўқ. Одамгарчилик юзасидан унга ичи ачиганлар ҳам топилди, албатта.\nОқсоқолимиз ҳамон уйида чилла сақлаб ўтирибди. Кўнгли безовта. Мелисадан одам келиб қолмасмикан деб, дори ичгани ичган. Оқсоқоллик орзуларини энди хаёлига ҳам келтиролмайди. Ўғил эса аллақаёқларда қочиб юрибди. Биров Қозоғистонда эмиш, деса, кимдир Россия томонларга кетворган, дейди. Ишқилиб, номаълум.\nМусофирнинг ўртанча қизини икки ойлардан сўнг ота юртидаги аммасинингми, холасинингми, тутал-тутал, ғалчароқ ўғлига енг ичида узатиб юбордилар. Ким билиб ўтирибди — қишлоқ жой, лозим-позим кийиб юрар!\nДам олиш уйининг «крутой» директори бир куни тўрт ишчисини бошлаб келиб, ана шу савдоларнинг бевосита шоҳиди бўлган аломат сўримизни, тарихий ашё сифатида, қайтиб кўтариб кетди. «Ҳечқурса, бўёғимнинг пулини берсин!» дея талай вақт ғалва қилиб юрди дўкондор. Бу машмашани адолатли ҳал этмоқ қасдида қалам чархлаб борган Э.Сафарни кечқурун директорнинг мошинаси ўлардек маст аҳволда келтириб уйига ташлади. Шу-шу, дами ичига тушиб кетди жамоатчи мухбирнинг.\nЭртаю кеч акиллаш садоларига тўлиб турган Аралашқўрғонимиз шу тариқа тинчиди-қолди.\n"http://www.kutubxona.com/wiki/index.php?title=Erkin_A’zam._Aralashqoʻrgʻon_(hikoya)_/_Kiril&oldid=13391" dan olindi


JAMOATCHILIK KENGASHI » XORAZM VILOYATI ARXIV ISHI HUDUDIY BOSHQARMASI\nXORAZM VILOYATI ARXIV ISHI HUDUDIY BOSHQARMASI » Ochiq ma'lumotlar » JAMOATCHILIK KENGASHI\nmamuriyat 17-09-2019, 07:49 88 Ochiq ma'lumotlar\nХоразм вилояти Архив иши ?удудий бош?армаси ?узуридаги Жамоатчилик кенгаши таркиби ва низоми\nБош?арманинг 2019 йил\n28 августдаги 149-сонли буйру?ига илова\n?Хоразм вилояти Архив иши ?удудий бош?армаси ?узуридаги\n№ Иш жойи ва лавозими Ф.И.Ш. Жамоатчилик кенгаши Эслатма\n1 Хоразм вилояти Архив иши ?удудий бош?армаси бошли?и Матрасулов Ра?имберган Исмаилович Раиси\n2 Хива тумани шахсий таркиб ?ужжатлари архиви директори Атажанов Нодир Хасанович Раис ўринбосари\n3 Хоразм вилоят архив иши ?удудий бош?армаси бош ?исобчиси ?урёзова Наргиза Хайитбаевна Котиби\n4 Шовот тумани шахсий таркиб ?ужжатлари архиви директори Иброхимов Отаназар Аъзоси\n5 Хоразм вилояти давлат архиви Бош архивчиси Байнова Ямиля Салимяновна Аъзоси\n6 Янгибозор тумани давлат архиви етакчи архивчиси Сатимов Маткурбон Хусаинович Аъзоси\n7 Хон?а тумани давлат архиви директори Жаббаров Муродбек Октамович Аъзоси\n8 Хива ша?ар давлат архиви директори Авезов Сафарбой Аъзоси\n9 Вилоят архив муассасалари касаба уюшмаси раиси Машарипова Зу?ра Назаровна Аъзоси Лавозимига кўра\nТАСДИ?ЛАЙМАНХоразм вилояти Архив иши ?удудий бош?армаси бошли?и\nР.И.Матрасулов“ 28 ” август 2019 йил\n?Хоразм вилояти Архив иши ?удудий бош?армаси ?узуридаги жамоатчилик кенгаши тў?рисидаги\n1-боб. Умумий ?оидалар\n1. Мазкур низом Хоразм вилояти Архив иши ?удудий бош?армаси (кейинги ўринларда - бош?арма) ?узуридаги жамоатчилик кенгашининг (кейинги ўринларда — жамоатчилик кенгаши) асосий вазифалари, функциялари, ваколатларини ва фаолиятини ташкил этиш тартибини белгилайди.\n2. Жамоатчилик кенгаши ўз ишини жамоатчилик асосида олиб борадиган, доимий фаолият юритувчи масла?ат-кенгаш органи ?исобланади.\n3. Жамоатчилик кенгаши бош?арманинг марказий аппарати ?узурида ташкил этилади ва унинг фаолияти мазкур бош?арманинг тизимидаги архив муассасаларига татби? этилади.\n4. Жамоатчилик кенгаши бош?арма ра?барининг ?арори билан ташкил этилади.\n5. Жамоатчилик кенгашининг ?арорлари тавсиявий хусусиятга эга.\n6. Жамоатчилик кенгаши ўз фаолиятида Ўзбекистон Республикасининг Конституцияси ва ?онунларига, Ўзбекистон Республикаси Олий Мажлиси палаталарининг ?арорларига, Ўзбекистон Республикаси Президентининг фармонлари, ?арорлари ва фармойишларига, Ўзбекистон Республикаси Вазирлар Ма?камасининг ?арорлари ва фармойишларига, мазкур Низомга ?амда бош?а ?онун ?ужжатларига амал ?илади.\n7. Жамоатчилик кенгаши тў?рисидаги низом ва унга киритиладиган ўзгартишлар ?амда ?ўшимчалар бош?арма ра?барининг ?арори билан тасди?ланади.\n2-боб. Жамоатчилик кенгашининг асосий вазифалари, функциялари, ?у?у?лари ва мажбуриятлари\n8. ?уйидагилар жамоатчилик кенгашининг асосий вазифалари ?исобланади:\n?абул ?илинаётган норматив-?у?у?ий ?ужжатларда, ?арорларда, шунингдек, давлат, тармо? ва ?удудий ривожлантириш дастурларида жамоатчилик манфаатлари ва жамоатчилик фикри ?исобга олиниши, фу?ароларнинг, юридик шахсларнинг ?у?у?лари ва ?онуний манфаатларини, жамият манфаатларини ?имоя ?илиш со?асида ?онун ?ужжатлари талаблари ижросини таъминлаш, бош?арма зиммасига юкланган ?амда ижтимоий ва жамоатчилик манфаатларига дахл ?илувчи вазифалар ва функцияларни бажариш, давлат хизматларини кўрсатиш, ижтимоий шериклик доирасида амалга ошириладиган битимлар, шартномалар, лойи?алар ва дастурларни рўёбга чи?ариш бўйича бош?арма ва унинг мансабдор шахсларининг фаолияти устидан жамоатчилик назоратини амалга ошириш;\nбиргаликда муло?от ?илиш, бош?арманинг нодавлат нотижорат ташкилотлари, оммавий ахборот воситалари ва фу?аролик жамиятининг бош?а институтлари билан самарали ?амкорлигини таъминлаш учун бош?армани фу?аролар билан бо?лаб турадиган «кўприк» ролини бажариш;\nфу?ароларнинг ?у?у?лари, эркинликлари ва ?онуний манфаатларига дахл ?илувчи энг му?им масалалар юзасидан бош?арманинг фаолияти ?а?идаги жамоатчилик фикрини тизимли мониторинг ?илиш ва ?ар томонлама та?лил ?илиш, социологик сўровлар ўтказиш, жумладан уларни ахборот-коммуникация технологияларидан фойдаланган ?олда ўтказиш;\nбош?арма фаолиятида коррупцияга ?арши курашиш со?асидаги давлат дастурлари ва бош?а дастурларни ишлаб чи?иш ?амда амалга оширишда иштирок этиш, коррупцияга ?арши курашиш бўйича олиб борилган ишлар устидан мониторинг ва та?лил ўтказиш, шунингдек, уларнинг натижалари бўйича таклифлар тайёрлаш;\nбош?арма фаолиятининг очи?лигини таъминлаш бўйича амалга оширилаётган тадбирларни мониторинг ?илиш, унинг фаолияти тў?рисида батафсил ахборот олиш имкониятларини та?лил ?илиш, уларни янада кенгайтириш бўйича таклифлар ишлаб чи?иш;\nбош?арма фаолиятини исло? ?илишда фу?аролар иштирок этиши учун яратилган шарт-шароитларни ўрганиш ва уларни яхшилаш бўйича таклифлар ишлаб чи?иш;\nбош?арма фаолияти бўйича фу?аролар ўртасида ўтказиладиган тушунтириш ишлари ва маънавий-маърифий тадбирларда иштирок этиш, уларнинг самарадорлигини ошириш юзасидан таклифлар ишлаб чи?иш;\nдавлат органлари ходимлари ва улар оилаларининг уй-жой, ижтимоий-маиший, хизмат шарт-шароитларини, уларга малакали тиббий ёрдам кўрсатиш шароитларини, шунингдек, ишдан бўшатилган ёки захирага олинган ходимларни ижтимоий ва касбий мослаштириш бўйича муаммоларни комплекс та?лил ?илиш ?амда та?лил якунлари бўйича мазкур шароитларни яхшилаш юзасидан таклифлар киритиш.\n9. Жамоатчилик кенгаши ўз зиммасига юклатилган вазифаларга мувофи? ?уйидаги функцияларни бажаради:\nбош?арманинг фаолиятига доир масалалар юзасидан фу?аролар, нодавлат нотижорат ташкилотлари ва фу?аролик жамияти бош?а институтларининг ташаббуслари ?амда мурожаатларини кўриб чи?ишда иштирок этади, шунингдек, уларни кўриб чи?иш натижалари бўйича бош?армага тегишли таклифлар киритади;\nбош?арманинг фу?аролар, нодавлат нотижорат ташкилотлари ва фу?аролик жамиятининг бош?а институтлари билан ўзаро ?амкорлигини та?лил ?илади, шунингдек, ?амкорликни такомиллаштириш юзасидан таклифлар ишлаб чи?ади;\nбош?арма фаолиятига тааллу?ли унинг норматив-?у?у?ий ?ужжатлари ва ?арорларини такомиллаштириш, улардаги мавжуд камчиликларни бартараф этиш бўйича таклифлар ишлаб чи?ади, шунингдек, киритилган таклифларни мазкур бош?арма ходимлари ўртасида му?окама ?илишга ба?ишланган тадбирларни ташкил этишда ?атнашади;\nдавлат дастурлари лойи?аларини, тадбирлар режаларини ва бош?арма фаолиятига тааллу?ли, шу жумладан коррупцияга ?арши курашиш тў?рисидаги бош?а ?ужжатларни ишлаб чи?иш юзасидан таклифлар тайёрлайди, ?абул ?илинган дастурларни амалга оширишда ваколатлари доирасида иштирок этади, бажарилган ишларнинг самарадорлигини та?лил ?илади, шунингдек, йўл ?ўйилган хато ва камчиликларни бартараф этиш юзасидан таклифлар тайёрлайди;\nбош?арма ра?барлари ва ходимларининг фу?аролар билан учрашувларини, шунингдек, жисмоний ва юридик шахслар мурожаатларини кўриб чи?иш билан бо?ли? ишларни ташкил этишда, шу жумладан жойларга бориб ташкил этишда ?атнашади, уларнинг амалга оширилиши устидан мониторинг ўтказади;\nбош?арма ходимлари ва улар оилаларининг уй-жой, ижтимоий-маиший, хизмат шарт-шароитларини, уларга малакали тиббий ёрдам кўрсатиш шароитларини яхшилашда, шунингдек, ишдан бўшатилган ёки захирага олинган ходимларни ижтимоий ва касбий мослаштириш муаммоларини ?ал этишда кўмаклашади;\nходимлар ва уларнинг оила аъзоларини ижтимоий ва ?у?у?ий ?имоя ?илиш масалалари бўйича бош?арма ходимлари ўртасида кенг тушунтириш ишларини ташкил этади;\nбош?армада, унинг тизимидаги архив муассасаларида со?лом ишчанлик му?итини ривожлантириш, ?онунийликни, юксак ?у?у?ий маданият ва ахло?ийликни таъминлаш, ходимларда Ватанга соди?лик ру?ини ва ?онунларга бўлган ?урматни кучайтириш, уларни ижтимоий, сиёсий, ру?ий ва маънавий-маърифий камол топтириш, шунингдек, мазкур со?адаги илмий-маърифий ва ў?ув адабиётларини такомиллаштириш бўйича таклифлар ишлаб чи?ади;\nмамлакатда ва хорижда кенг жамоатчиликни бош?арма фаолиятини исло? ?илиш бўйича амалга оширилаётган тизимли чора-тадбирлар ?а?ида мунтазам равишда хабардор ?илишни таъминлайди ?амда мавжуд муаммоларни ?ал ?илиш ва камчиликларни бартараф этиш юзасидан таклифлар ишлаб чи?ади;\nбош?арма фаолиятига ба?ишланган илмий-назарий ва илмий-амалий конференциялар, семинарлар, давра су?батларини ташкил этишда иштирок этади;\nбош?арма фаолиятини оммавий ахборот воситаларида ёритиш бўйича бажарилаётган ишларнинг натижаларини та?лил ?илади, уларнинг самарадорлигини ошириш ва мавжуд камчиликларни бартараф этиш юзасидан таклифлар ишлаб чи?ади;\nўзига юклатилган вазифаларни бажаришда нодавлат нотижорат ташкилотлари, оммавий ахборот воситалари, фу?аролик жамиятининг бош?а институтлари ?амда фу?аролар билан ?амкорлик ?илади.\nбош?арма томонидан ташкил этиладиган бўлажак очи? ?айъат мажлислари ва бош?а оммавий тадбирлар тў?рисидаги ахборотни олдиндан олиш ?амда мазкур тадбирларда иштирок этиш;\nбош?арманинг, жумладан унинг тизимидаги архив муассасаларининг бинолари (хоналари) ва бош?а объектларини бош?арма томонидан белгиланган тартибда бориб кўриш;\nбош?арма, унинг тизимидаги архив муассасалари ра?барларига жамоатчилик кенгаши ваколатига кирадиган масалалар юзасидан таклифлар киритиш;\nбош?арма фаолияти самарадорлигини ошириш бўйича таклифлар ва тавсияларни ишлаб чи?иш ?амда амалга ошириш учун зарур бўлган бош?арманинг ахборотлари, статистика ва бош?а материалларини белгиланган тартибда олиш;\nбош?арманинг ?онун ижодкорлиги фаолиятида, бош?арма томонидан ишлаб чи?илган норматив-?у?у?ий ?ужжатлар лойи?аларининг жамоатчилик ва экспертлар му?окамасини таъминлашда иштирок этиш;\nжисмоний ва юридик шахслар мурожаатларига бош?арма томонидан берилган жавобларнинг сифатини танлаб олган ?олда та?лил ?илиш;\nбош?арма ходимларининг розилиги билан уларнинг уй-жой, ижтимоий-маиший ва хизмат шарт-шароитлари билан танишиш;\nжамоатчилик кенгаши мажлисларида му?окама ?илинадиган масалаларни ёритиш бўйича оммавий ахборот воситалари билан ?амкорлик ?илиш;\nюклатилган вазифаларни бажариш учун конференциялар, форумлар, семинарлар, давра су?батлари ва бош?а тадбирларни ташкил этиш ?у?у?ига эга.\nЖамоатчилик кенгаши ?онун ?ужжатларига мувофи? бош?а ?у?у?ларга ?ам эга бўлиши мумкин.\nжамоатчилик назорати тў?рисидаги ?онун ?ужжатлари талабларига риоя ?илиши;\nбош?арма фаолияти билан бо?ли? ?онун ?ужжатларида белгиланган чекловларга амал ?илиши;\nбош?арма ва унинг мансабдор шахсларининг ўз ваколатлари доирасида амалга оширадиган фаолиятига аралашмаслиги;\nбош?арма ва унинг мансабдор шахслари фаолият кўрсатиши учун тўс?инлик ?илмаслиги;\nфу?ароларнинг ор-номуси ва ?адр-?имматини та??ирлашга, уларнинг шахсий ?аётига аралашишга йўл ?ўймаслиги;\nжамоатчилик назоратини амалга ошириш давомида олинган ахборотнинг, агар бундай ахборотни тар?атиш ?онун билан чекланган бўлса, махфийлигига риоя ?илиши шарт.\nЖамоатчилик кенгашининг зиммасида ?онун ?ужжатларига мувофи? бош?а мажбуриятлар ?ам бўлиши мумкин.\n13. Жамоатчилик кенгаши аъзолигига, ?оида тари?асида, бош?армада намунали хизмат кўрсатган ме?нат фахрийлари, жамоатчилик фаолияти со?аларида катта амалий тажрибага эга обрў-эътиборли фу?аролар, шунингдек, нодавлат нотижорат ташкилотлари, оммавий ахборот воситалари ва фу?аролик жамиятининг бош?а институтлари вакиллари ?абул ?илинади.\n14. Жамоатчилик кенгашининг таркиби бош?арма ра?барининг ?арори билан ?ар 3 йилда тасди?ланади.\n15. ?уйидаги ?олатларда жамоатчилик кенгашининг раиси, раис ўринбосари, котиби ва аъзолари унинг таркибидан чи?арилиши мумкин:\nулар томонидан жамоатчилик кенгаши таркибидан чи?иш тў?рисида ариза берилганда;\nуларга нисбатан чи?арилган суднинг айблов ?укми ?онуний кучга кирганда;\nвафот этганда, шунингдек, суднинг ?онуний кучга кирган ?ал ?илув ?арори асосида улар муомалага лаё?атсиз, бедарак йў?олган ёки вафот этган деб топилганда.\n16. Жамоатчилик кенгашининг таркиби тў?рисидаги маълумотлар ва унга киритилган ўзгартишлар улар тасди?ланган пайтдан бошлаб 5 кун ичида бош?арманинг расмий веб-сайтида эълон ?илинади.\nжамоатчилик кенгашининг фаолиятига умумий ра?барлик ?илади;\nжамоатчилик кенгашининг мажлисларини ча?иради ва кун тартибини белгилайди;\nжамоатчилик кенгашининг мажлисларида раислик ?илади;\nжамоатчилик кенгашининг иш режасини, мажлиси баённомасини ва бош?а ?ужжатларини тасди?лайди;\nжамоатчилик кенгаши ?арорларининг ижросини назорат ?илади;\nжамоатчилик кенгаши аъзоларининг зиммасига юклатилган вазифаларни бажарилишини мувофи?лаштиради;\nбош?арманинг расмий веб-сайтида ва бош?а ресурсларда жойлаштириладиган жамоатчилик кенгашининг фаолияти тў?рисидаги маълумотлар таркиби бўйича таклифлар киритади ва уни бош?арма ра?бари билан келишади?\nжамоатчилик кенгаши ?арорларини бажариш масалалари юзасидан бош?арма ра?бари билан ?амкорлик ?илади;\nжамоатчилик кенгашининг самарали ишини таъминлаш бўйича бош?а ваколатларни амалга оширади.\n18. Жамоатчилик кенгашининг раиси бўлмаган та?дирда, унинг ваколатлари ва мажбуриятларини раис ўринбосари бажаради.\nраис йў?лигида жамоатчилик кенгашининг мажлисларида раислик ?илади;\nжамоатчилик кенгаши ?арорларининг ижросини назорат ?илиш бўйича ишларни ташкил этади;\nфу?ароларни ва юридик шахсларнинг вакилларини ?абул ?илади, шунингдек, жамоатчилик кенгаши фаолиятига тааллу?ли мурожаатларни кўриб чи?иш бўйича ишларни ташкил этади;\nжамоатчилик кенгашининг самарали ишларини таъминлаш бўйича бош?а ваколатларни амалга оширади.\nжамоатчилик кенгашининг фаолиятини услубий, ташкилий-?у?у?ий ва ташкилий-техник жи?атдан таъминлаш масалаларини ?ал ?илади;\nжамоатчилик кенгашининг навбатдаги мажлисига барча зарур материаллар ўз ва?тида тайёрланишини таъминлайди, бош?арма ходимларидан зарур ?ужжатлар ва маълумотларни сўраб олади;\nкун тартибига мувофи? жамоатчилик кенгаши мажлислари ўтказилишини ташкил этади;\nжамоатчилик кенгашининг аъзоларини ва таклиф этилган шахсларни жамоатчилик кенгаши мажлиси ўтказиладиган жой, сана ва ва?т ?а?ида хабардор ?илади;\nжамоатчилик кенгаши ?арорларининг ижро этилиши устидан мониторинг олиб боради ва унинг натижаларини жамоатчилик кенгаши мажлисида кўриб чи?иш бўйича таклифлар киритади;\nжамоатчилик кенгаши мажлисининг баённомасини расмийлаштиради ва тасди?ланган баённоманинг жамоатчилик кенгаши аъзолари ?амда бош?а манфаатдор шахсларга жўнатилишини таъминлайди;\nжамоатчилик кенгашининг самарали ишлашини таъминлаш бўйича бош?а ваколатларни амалга оширади.\n21. Жамоатчилик кенгашининг аъзолари ўз мажлисларида кўриб чи?иладиган масалаларни му?окама ?илиш ва ?ал ?илишда ўз ваколатини бош?аларга ўтказиш ?у?у?ига эга эмас.\nЖамоатчилик кенгашининг мажлисида иштирок этиш имкони бўлмаган ?олатларда, унинг аъзоси мажлис кун тартибидаги масалалар бўйича ўз фикрини ёзма шаклда юбориши мумкин. Бунда унинг фикри мажлисда кўриб чи?илади ва овоз беришда ?исобга олинади.\nўз зиммаларига юклатилган вазифаларни бажариш учун бош?арма томонидан ташкил этиладиган ?айъат мажлисларида ва бош?а оммавий тадбирларда иштирок этади;\nжамоатчилик кенгаши иш режаларининг лойи?аларини тайёрлайди, уларни жамоатчилик кенгашида кўриб чи?иш учун киритади ва тасди?ланган иш режалари бажарилишини таъминлайди;\nбош?арма фаолиятининг самарадорлигини ошириш бўйича таклифлар ва тавсияларни ишлаб чи?ишда ?амда амалга оширишда ?атнашади;\nбош?арма ходимлари, уларнинг оила аъзолари билан учрашувлар ўтказади ва уларнинг ?у?у?лари, эркинликлари ?амда ?онуний манфаатларини таъминлаш бўйича таклифларни жамоатчилик кенгашига киритади;\nжамоатчилик кенгашининг кун тартибига киритилган масалалар юзасидан та?лилий материаллар тайёрлайди;\nжамоатчилик кенгашининг ваколатига кирадиган масалалар билан бо?ли? мурожаатларни кўриб чи?ади ва натижалари бўйича тегишли ?ужжатларни тайёрлайди;\nжамоатчилик кенгашининг зиммасига юкланган вазифалар ва функцияларга мувофи? бош?а ваколатларни амалга оширади.\n22. Жамоатчилик кенгаши фаолиятининг асосий масалалари унинг мажлисида кўриб чи?илади. Жамоатчилик кенгашининг мажлиси унинг иш режалари асосида ?ар чоракда камида бир марта ча?ирилади.\nЖамоатчилик кенгашининг раиси жамоатчилик кенгаши аъзоларининг учдан бир ?исмининг ёзма мурожаати асосида унинг навбатдан таш?ари мажлисини ча?ириши мумкин.\n23. Жамоатчилик кенгашининг мажлисларига бош?а давлат органлари, нодавлат нотижорат ташкилотлари ва фу?аролик жамияти институтларининг вакиллари таклиф этилиши мумкин.\n24. Жамоатчилик кенгаши мажлиси кун тартибининг лойи?аси котиб томонидан жамоатчилик кенгаши аъзоларининг таклифлари ва жамоатчилик кенгаши раисининг топшири?и асосида шакллантирилади.\n25. Жамоатчилик кенгашининг мажлисини унинг раиси олиб боради. Раис иштирок эта олмаган ?олатларда, мажлисни унинг ўринбосари олиб боради.\nЖамоатчилик кенгашининг мажлисида бош?арма ра?бари, унинг ўринбосарлари ва бош?а ходимлар иштирок этиши мумкин.\n26. Жамоатчилик кенгашининг мажлиси, агар унда жамоатчилик кенгаши аъзоларининг камида учдан икки ?исми (кворум) иштирок этган та?дирда ваколатли ?исобланади.\nМажлисни ўтказиш учун кворум шаклланмаган та?дирда, жамоатчилик кенгашининг янги мажлиси ўтказиладиган сана эълон ?илинади.\n27. Жамоатчилик кенгашининг ?арори мажлисда иштирок этаётган жамоатчилик кенгаши аъзоларининг оддий кўпчилик овози билан ?абул ?илинади.\n28. Жамоатчилик кенгашининг ?ар бир аъзоси ?абул ?илинаётган ?арорлар бўйича ўзининг фикрини ёзма шаклда ифодалашга ?а?ли. Унинг фикри жамоатчилик кенгаши мажлисининг баённомасига мажбурий тартибда ?ўшиб ?ўйилади.\n29. Жамоатчилик кенгашининг мажлисида ?абул ?илинган ?арор баённома билан расмийлаштирилади. Жамоатчилик кенгаши мажлисининг баённомаси котиб томонидан имзоланади, мажлисга раислик ?илувчи томонидан тасди?ланади ва уч кун муддатда бош?армага, жамоатчилик кенгаши аъзоларига ва манфаатдор шахсларга юборилади.\n30. Жамоатчилик кенгашининг ?арорини тезлик билан ?абул ?илиш зарурияти ту?илганда, унинг раиси ташаббуси билан ?арор жамоатчилик кенгашининг аъзолари билан келишилган ?олда сўров йўли билан ?абул ?илиниши мумкин.\nБош?арма жамоатчилик кенгашининг ?абул ?илган ?арорига ?ўшилмаган ?олларда, жамоатчилик кенгашининг ?арорини олган кундан бошлаб ўн кундан кечикмай унга асослантирилган эътирозини ёзма шаклда юборади.\n31. Жамоатчилик кенгашининг котиби кенгаш аъзолари кўмагида жамоатчилик кенгаши ?арорлари ижросининг боришини ўрганади ва кўриб чи?ади, зарур бўлган ?олларда, жамоатчилик кенгашининг раисига тегишли таклифлар киритади.\n4-боб. Якунловчи ?оидалар\n32. Жамоатчилик кенгашининг фаолиятини моддий-техник жи?атдан таъминлаш бош?арма томонидан, шунингдек, ?онун ?ужжатларида та?и?ланмаган бош?а манбалар ?исобидан амалга оширилади.\n33. Жамоатчилик кенгашининг фаолияти унинг низомига ва Ўзбекистон Республикасининг ?онун ?ужжатларига мувофи? эканлиги бош?арманинг ра?бари томонидан назорат ?илинади.\n34. Жамоатчилик кенгашининг ва бош?арма ра?барининг жамоатчилик кенгаши фаолияти билан бо?ли? ?арорлари устидан белгиланган тартибда шикоят ?илиниши мумкин.скачать dle 12.0\n06.07.19 Arxiv yangiliklari


Тамал тоши қўйилди\n- Июль 01, 2017\nРамазонда қилинган дуоларнинг ижобати ўлароқ, Тошкент вилояти, Ўрта Чирчиқ тумани, Гулзор маҳалласи аҳолиси хайрли иш устида жам бўлдилар. Эрта тонгда ушбу маҳаллага Ўзбекистон мусулмонлари идораси раиси, муфтий Усмонхон Алимов ҳазратларининг ташрифи барчани қувонтирди. Ташрифнинг боиси маҳалладаги “Хўжаи Корсоз” жоме масжиди биносини қайта қуриш учун тамал тоши қўйиш эди.\nМасжид XIII асрда яшаб ўтган “Хўжаи Корсоз” номи билан машҳур зот шарафига шундай аталган. Маҳаллий аҳолининг сўзларига қараганда, у зот олим ва авлиё бўлган. Шу ерда шогирдлар етиштирган. Демак, бу маскан ўша замонларданоқ зиё маскани бўлиб келган.\nАҳолининг “Хўжаи Корсоз” масжидининг эски биносини бузиб, унинг ўрнига янгисини барпо қилиш бўйича бошлаган саъй-ҳаракатлари бугун амалга кўчди. Муфтий ҳазратлари қурилаётган масжид қиёматгача хизмат қилишини ният қилиб, биринчи ғиштни қўйиб бердилар. Шундан сўнг Дин ишлари бўйича қўмита бўлим бошлиғи З.Султонов, Ўзбекистон мусулмонлари идораси бўлим мудири М.Қаюмов, Тошкент вилояти бош имом-хатиби Х.Турматов, нуронийлар ва эзгу ниятда йиғилган қалби пок инсонлар ҳам бирин-кетин пойдеворга ғишт қўйдилар.\nДругие материалы в этой категории: « Жиззах аҳлига байрам туҳфаси\tЭзгу ишлар давоми »


Президент пора берганни ҳам олган каби жазолашга оид қонунга қўл қўйди\n25 сентябр 2020, Тошкент вақти: 05:59\nЎзбекистон Жиноят кодексига пора олиш ва бериш учун жазони оғирлаштириш кўзда тутилган ўзгартишлар киритилди. Ўзгартирилган қонунга кўра бундан буён пора берганга ҳам, порахўрликка воситачилик қилганга ҳам пора олган билан бир хил жазо қўлланиладиган бўлди.\nПрезидент Ислом Каримов 14 май куни "Ўзбекистон Республикасининг айрим қонун ҳужжатларига ўзгартиш ва қўшимчалар киритиш¸ шунингдек айрим қонун ҳужжатларини ўз кучини йўқотган деб топиш тўғрисида"ги қонунга имзо чекди.\n15 майдан кучга кирган бу ўзгартишлар орасида Жиноят Кодексига пора бериш, пора олиш-беришда воситачилик қилиш каби жиноятлар учун жазонинг оғирлаштирилишини кўзда тутувчи бандлар ҳам бор.\nБундан буён Ўзбекистонда пора берувчи ҳам, порахўрликка воситачилик қилган шахс ҳам пора олган билан бирдек жазога тортилади.\nЯнги қонун пора беришни пора олиш жинояти билан тенглаштириб қўйди.\nЎзбекистон Жиноят кодексининг 211- моддасига киритилган ўзгартишларга кўра, мансабдор шахсга пора берган шахс энг кам иш ҳақининг 50 бараваридан 100 бараваригача миқдорда жарима ëки 5 йилгача озодликдан маҳрум этилиш билан жазоланади.\nАввал бу жиноят учун 50 минимал ойлик миқдорида жарима ёки уч йиллик қамоқ жазоси белгиланган эди.\nУюшган жиноятчилик билан боғлиқ йирик миқдорда пора берганлар эса бундан буён 10 йилдан 15 йилгача қамалиши мумкин.\nПорахўрликка воситачилик қилганлар ҳам бундан буён 5 йилгача бўлган муддатга қамоққа ҳукм этилиши мумкин. Аввал бу жиноят учун 3 йилгача қамоқ белгиланган эди.\nЎзбекистон Олий Мажлиси Сенатининг Қонунчилик ва суд-ҳуқуқ масалалари қўмитаси расмийларидан бири Озодлик билан суҳбатда мазкур ўзгаришларнинг мамлакатдаги коррупцияга қарши кураш доирасида қабул қилинганини таъкидлади:\n- Биласиз, кўпгина мамлакатларда пора берувчига нисбатан ҳам олувчи ва воситaчилик қилганларга нисбатан ҳам бир хил жазо бор. Порани бериш ҳам олиш ҳам катта жиноят ҳисобланади. Бу жиноятни биринчи бўлиб берувчи содир этади. Буни учун каттароқ жазо борлигини билса, бу ишни қилмайди, дейди исмини айтмаган Олий Мажлис Сенати расмийси.\nМустақил ҳуқуқшунос Руҳиддин Комилов фикрича, Ўзбекистонда пора берувчи ва олувчига жазо чораларини кучайтириш билан коррупцияни камайишига эришиб бўлмайди:\n- Ўзбекистондаги тизим одамларни одамларни пора беришга мажбур қилиб қўйган. Пора берувчини шу ҳолатга соладиган ким, ҳукумат амалдорларику. Одамлар порани ноиложликдан беряпти. Ўзбекистонда ҳукуматнинг энг қуйи бўғинларидан юқорисигача порхўрликка ботиб кетган. Шу тизим ислоҳ қилинмас экан, бизда коррупция камаймайди. Бизда порахўрликни фош қилиш механизмлари йўқ. Жамоатчилик назоратини кучайтириш керак, дейди Комилов.\nЎзбекистон Жиноят кодексига киритилган яна бир ўзгартишга мувофиқ, агар фуқаро 30 кун ичида мансабдор шахсга пора бергани ҳақда тегишли идораларга хабар берса, жазодан қутилиб қолади.\nАввал пора берган ва воситачилик қилган шахс хоҳлаган вақтда келиб бу ҳақда хабар берса жазодан қутилиб, пора олган мансабдор шахс жазога тортилар эди.\nЭнди эса пора берган шахс бу ҳақда бир ойдан кечикиб хабар берса, пора олган билан бирга ўзи ҳам жавобгарликка тортилади.\nРуҳиддин Комилов фикрича, бу ҳам мантиқсизлик:\n- 30 кун ичида пора берганини бориб айтса жазодан қутилади, кечикса жазоланади, деяпти. Ўзбекистонда ким бориб айтади, пора бердим деб. Илгари мисол учун икки ойдан кейин бориб айтса жазога тортилмас эди. Энди ҳеч ким бориб айтмайди пора бердим деб, жиноят ҳам очилмай қолади, дейди Комилов.\n'Жаҳон бўйлаб коррупция вазиятини кузатиб келаëтган Transparency International ташкилоти Ўзбекистонни йиллардан бери коррупцияга ботган давлатлар сирасига киритиб келади.\nTransparency International томонидан ўтган йил декабрь ойида эълон қилинган Коррупция даражаси индекси (Corruption Perceptions Index) рейтингида Ўзбекистон 177 давлат орасида 168-ўринни эгаллади.\nМазкур мустақил гуруҳ таҳлилчилари¸ Ўзбекистондаги порахўрликнинг сиëсий коррупция деб таснифланадиган энг юқори нуқтага етганини таъкидлайди.


Туркия инвесторлари Тошкент вилоятида 2 та иссиқлик электр станцияси қуряпти\nЭнергетика 1 апрел 2021 76\nТуркиянинг «Aksa Enerji» компанияси билан ҳамкорликда Тошкент вилоятида умумий қуввати 470 мвт бўлган 2 та иссиқлик электр станцияси қуриляпти.\nҚурилиш қуввати 240 МВт бўлган буғ-газ электр станцияси ва қуввати 230 МВт бўлган газ-поршенли электр станциясини қуриш инвестиция лойиҳалари доирасида амалга ошириляпти.\nСтанция Тошкент вилоятининг Қибрай тумани (Тошкент ИЭС ғарб томонида) ҳудудидаги 7 гектар ер майдонида барпо этилади.\nУмумий қиймати 300 миллион долларлик лойиҳа «Aksa Enerji» компанияси томонидан тўғридан-тўғри хорижий инвестициялар ҳисобига тўлиқ молиялаштирилади. Станциялар жорий йилнинг тўртинчи чорагида ишга туширилиши режалаштирилган бўлиб, йилига 3,9 миллиард киловатт соат электр энергияси ишлаб чиқарилади. Ушбу лойиҳани амалга ошириш ҳисобига йилига 550 миллион метр куб табиий газ тежалади.\nЛойиҳа доирасида «Aksa Enerji» компанияси ва Инвестициялар ва ташқи савдо вазирлиги ўртасида Инвестиция келишуви, «Ўзбекистон миллий электр тармоқлари» АЖ билан Электр энергиясини сотиб олиш келишувлари имзоланган.\nМазкур лойиҳа Президентимизнинг 2020 йилнинг 13 августда «Тошкент вилоятида қуввати 240 МВт бўлган иссиқлик электр станцияси қурилишини ташкил этиш чора-тадбирлари тўғрисида»ги ПҚ-4807-сон ва жорий йилнинг 4 мартдаги «Тошкент вилоятида қуввати 240 МВт бўлган буғ-газ электр станцияси ва қуввати 230 МВт бўлган газ-поршенли электр станциясини қуриш» ҳамда «Бухоро вилоятида қуввати 270 МВт бўлган газ-поршенли электр станциясини қуриш» инвестиция лойиҳаларини амалга ошириш чора-тадбирлари тўғрисида»ги ПҚ-5018-сонли қарорлари доирасида амалга ошириляпти.\nАйни пайтда қуввати 240 МВт бўлган буғ-газ электр станциясида ва 230 МВт бўлган газ-поршенли электр станциясида қурилиш ишлари бошлаб юборилган. Шунингдек, Бухоро вилоятида умумий қуввати 270 МВт бўлган газ-поршенли электр станциясида қурилиш ишларини бошлаш учун ер майдонида ўрганиш ишлари олиб бориляпти, деб хабар беради Энергетика вазирлиги матбуот хизмати.


АҚШнинг биринчи хоними Путинни Украинадаги урушни тугатишга чақирди\n12 May 10:50 Жаҳон\nАҚШ Жилл Байден ПУТИН УКРАИНА УРУШ ҚОЧҚИНЛАР\nЖилл Байден CNN веб-ресурсидаги муаллифлик рукнида Россия Федерацияси президентига мурожаатни жойлаштирди.\nБу ҳақда УНН хабар бермоқда.\nУ Словакия ва Руминиядаги украиналик қочқинлар ва Ужгороддаги кўчирилганлар билан мулоқот таассуротлари билан ўртоқлашди, шунингдек, Украина президентининг рафиқаси Елена Зеленская билан учрашуви ҳақида гапирди.\n«Уруш кетаётган зонани ўзгармасдан тарк этиб бўлмайди. Ғамни кўз билан кўришнинг ҳожати йўқ, чунки сиз уни қалбингиз билан ҳис қиласиз. Қайғу – бу юзни парда каби қоплайдиган нарса», деди АҚШнинг биринчи хоними ўзи учратган украиналик оналарни тасвирлаб.\n«Жаноб Путин, илтимос, бу бемаъни ва шафқатсиз урушни тўхтатинг», деб ёзди Байден охирида.\nФранция президентлик сайловлари натижаларига норозилик билдирмоқда\nАл-Қоида: Янги раҳбар Ташкилотни Бин Ладен каби хавфли ҳолга келтириши мумкин


Ғуломов: «ОЧЛ учун боримизни берамиз» » Lochinlar.UZ\nОлий лига 1-лига Ёшлар лигаси ТАКВИМ\nТарихи Мураббийлар Асосий таркиб\nБИЗ БИЛАН АЛОКА\nLochinlar.UZ » Интервью » Ғуломов: «ОЧЛ учун боримизни берамиз»\nҒуломов: «ОЧЛ учун боримизни берамиз»\nХабарингиз бор, Наманганнинг “Навбаҳор” клуби айни пайтда ўз ўқув-машғулот йиғинини Туркиянинг Белек шаҳрида олиб бормоқда.\nЙиғин давомида наманганликлар бир қатор назорат-синов баҳслари ҳам ўтказишди. Ўша баҳсларнинг иккитасида жамаомизнинг маҳоратли ярим ҳимоячиси Аббос Ғуломов гол уришга эришди.\n“Лочинлар”нинг навбатдаги машғулоти якунлангач, Ғуломов билан суҳбат уюштирдик.\n- Аббос, Туркиядаги йиғин қандай кечяпти?\n- Аъло даражада ўтяпти. Кунига икки маҳалдан машғулотлар ўтказиб, унда астойдил тер тўкяпмиз. Туркиянинг энг сифатли майдонларида шуғулланяпмиз, энг яхши меҳмонхонада дам оляпмиз. Қисқасини айтганда, шароитлар аъло даражада.\nФурсатдан фойдаланиб, биз – футболчиларга шундай шароитларни яратиб бераётган Наманган вилоят ҳокими Хайрулло Ҳайитбаевич Бозоров, Наманган шаҳар ҳокими Шавкат Шокиржанович Абдураззоқов, шунингдек, “Навбаҳор” клуби вице-президенти Ойбек Саматовга жамоамиз номидан ўз миннатдорчилигимизни билдирамиз.\nЯнги мавсумда барчамиз бир ёқадан бош чиқариб, олдимизга қўйилган мақсадни бажариш ва уларнинг ишончларини оқлашга ҳаракат қиламиз.\n- “Навбаҳор” таркибига янги қўшилган футболчилар борасида нима дея оласиз?\n- Янги жамоадошларимнинг барчасини яхши танийман ва уларга қарши ўтган мавсумда ўйнаганман. Мазкур ўйинчиларнинг барчалари маҳоратли ҳамда бўлажак мавсумда жамоамизнинг ўз мақсадини амалга оширишида ёрдам беришади, деб умид қиламан.\n- “Навбаҳор”нинг мураббийлар штабида ҳам ўзгариш юз берди ва маҳоратли мураббийлар – Отабек Ғуломхўжаев ҳамда Дониёр Усмонов жамоа бош мураббийи Андрей Канчельскисга ёрдам берадиган бўлишди. Улар ҳақда нима дея оласиз?\n- Мураббийлар штабидан ўрин олган мазкур ёш мутахассислар ҳам анча маҳоратли саналишади. Улар олдин Ўзбекистон U-19 ёшлар термасида бирга ишлашган ва машғулотлар давомида Андрей Антанасовичга амалий ёрдам бериб, ўз салоҳиятлари ҳамда тажрибаларини биз –футболчилар билан ўртоқлашишмоқда.\nШунингдек, мураббийлар штабидаги Мустафо ака Байрамов ва Аъзам ака Ражаббаев ҳам машғулотлар давомида бош мураббийга амалий тарзда ёрдам бериб, биз – футболчилардан ўз маслаҳатларини аяшмаяпти.\nДарвозабонлар мураббийи Павел Синельников ҳам жамоамиз посбонларини роса терлатяпти (кулади). Ахир, айтишадику, машқда қийин бўлса, жангда осон бўлади, деб.\nҚисқаси, “Навбаҳор” мураббийлар штабидан ажойиб мутахассислар ўрин олишган ва уларнинг саъй-ҳаракатлари натижасида жамоамиз янги мавсумда ижобий натижани қайд этади, деган умиддаман.\n- Белекдаги йиғин давомида “Навбаҳор” тўртта ўртоқлик баҳслари ўтказди. Ушбу назорат – синов баҳслари ҳамда рақиблар борасида борасида нима дея оласиз?\n- Барча спарринг – рақибларимиз анча кучли экан. Шу боис, ушбу жамоаларга қарши кечган назорат баҳслари кескин курашлар остида ўтди. Шундай бўлса-да, мазкур ўртоқлик ўйинларида Туркманистоннинг “Ахал” (1:0) ва Сербиянинг “Рад” (2:1) жамоаларини мағлубиятга учратишга муваффақ бўлдик. Қозоғистоннинг “Жетису” (1:1) ҳамда Украинанинг “Колос” (0:0) клублари билан бўлган баҳсларда эса дурангга имзо чекдик.\nФурсати келганда, шуни ҳам таъкидламоқчиманки, биз ҳар қандай баҳсда, у қандай ўйин бўлиши, рақиб кимлигидан қатъий назар, майдонга фақат ғалаба иштиёқида тушамиз. Албатта, янги мавсумда ҳам ўз олдимизга шундай мақсад қўйяпмиз.\n- “Рад” ва “Жетису” жамоаларига қарши кечган назорат ўйинларида гол уришга муваффақ бўлдингиз...\n- Албатта, таъкидлаганимдек, майдонга ҳар бир баҳсда ғалаба иштиёқида тушяпмиз. Шу боис, ҳар бир футболчи, жумладан, мен ҳам майдонда астойдил ўйнашга интиляпмиз. Бунинг самараси ўлароқ, голлар ҳам урдим. Тўп киритишимда жамоадошларимнинг ҳам муносиб ҳиссалари бор. Энди ушбу ёқимли анъана, яъни гол уришни янги мавсум баҳсларида ҳам давом эттириш ниятидаман.\n- Туркияда ўтказилаётган мазкур йиғин ва ўртоқлик учрашувлари янги мавсумда ўз самарасини берса керак?\n- Албатта, самара беради. Таъкидлаганимдек, сифатли ва табиий майдонларда машғулотлар ўтказилиши, кучли спарринг - рақибларга қарши ўртоқлик ўйинларида майдонга тушишимиз биз – футболчиларга жисмоний ҳолатимизни яхшилаш, спорт формамизни ушлаб туришда ўз фойдасини бериши аниқ. Бу эса янги мавсумда майдонда ишончли тарзда тўп суришимизни таъминлайди.\nЖамоамиз бу йил ўз олдига юксак мақсад қўйяпти ҳамда таркиб ҳам шунга яраша кучайтириляпти. Биз - футболчилар ҳамжиҳат ҳолда, Осиё Чемпионлар Лигаси йўлланмасини қўлга киритиш учун барча имкониятимизни ишга соламиз.\nФақат мухлислар бу йил ҳам худди олдинги мавсумлардагидек жамоамизни муносиб тарзда қўллаб-қувватлаб туришса бўлгани.\nШуни таъкидламоқчиманки, ишқибозларнинг қўллаши, биз – футболчиларга ўзгача руҳ ҳамда иштиёқ бағишлайди ва ғалабалар сари руҳлантиради. Бахтимизга “Навбаҳор”нинг барча мухлислари соғ-саломат бўлишсин ва улар билан жамоамизнинг ютуқларини биргаликда нишонлаш насиб этсин, илоҳим!скачать dle 10.4фильмы бесплатно\nMashhur.uz 15 феврал 2020 03:12\nGazini bos, Abbos! Biz ham muhlislik madaniyati bo'yicha qo'llab quvvatlaymiz\nФикр колдириш учун аввал регистрациядан ўтинг!\n1-тур. 27 феврал\nСуперлига - 2020\n№ Жамоа Ў О\n1 Навбаҳор 0 0\n2 Пахтакор 0 0\n3 Бунёдкор 0 0\n4 Локомотив 0 0\n5 Металлург 0 0\n6 Сурхон 0 0\n7 Насаф 0 0\n8 АГМК 0 0\n9 Сўғдиёна 0 0\n10 Андижон 0 0\n11 Қўқон-1912 0 0\n12 Бухоро 0 0\n13 Қизилқум 0 0\n14 Машъал 0 0\nСизнинг рекламангиз учун жой. Телеграмда @lochinlaruz ни изланг!\n26-тур. 30 ноябрь, 15:15\n«Пахтакор» - «Навбаҳор» 2:1. ФОТО\n«Навбаҳор» - «Динамо» (Грузия) 0:1. Тўлиқ видео\n«Навбаҳор» - «Колос» 0:0. ВИДЕО\nОдил Аҳмедовга видеомурожаат йўлланди\n« феврал 2020 »\n© 2016-2020 © Lochinlar.UZ Tas-IX. Муассис: "MIXMobi" реклама агентлиги. Сайт раҳбари: Улуғбек Абдуллаев. Барча ҳуқуқлар ҳимояланган. Сайт материалларидан тўлиқ ёки қисман фойдаланилганда веб-сайт манзили кўрсатилиши шарт. Хабарлар остидаги фикрлар учун фойдаланувчининг ўзи жавобгар.\nАсосий Биз билан алока RSS


Астана шаҳар ҚХАнинг XVI сессияси ўтди\nСессияда Қозоғистон халқи Ассамблеяси раисининг ўринбосари, ҚР Президенти маъмурияти ҚХА котибиятининг раҳбари Дархан Минбай, Астана шаҳри ҳокимининг ўринбосари Ермек Аманшаев, Парламент Мажлисининг, шаҳар маслаҳатининг депутатлари ҳамда шаҳар этномаданият бирлашмалари раислари иштирок этишди. Унда 2017 йил давомида ассамблея томонидан амалга оширилган ишларнинг якуний ҳисоботи кўрилиб, турли масалалар ва саволлар ўз ечимини топди, шунингдек, янги йилда бажариладиган ишлар режалаштирилди.\nАстана шаҳар ўзбек этномаданият бирлашмасининг раиси Шерзод Пўлатовни суҳбатга тортдик:\n– Йил давомида бирлашмамизда кўплаб тадбирлар уюштирилди. Жумладан, ғазал мулкининг султони Алишер Навоийга бағишлаб адабий-маърифий кеча ўтказдик. Ташкилотимизнинг ўн йиллик тўйини тантанали равишда нишонладик. Ассамблея томонидан уюштирилган санъат фестивали, ёшлар фестивали, “плов-парти” фестивалида, болалар куни байрамларида, этнофейшн танловларида жамоамиз фаоллари иштирок этиб, юксак ўринларни қўлга киритишди. Элбошимизнинг “Маънавий янгиланиш” дастури доирсида “Зиё” якшанбалик мактабини очдик. Республика миқёсида ёшлар орасида илк бор мини футбол турнирини уюштирдик. “Нүр Отан” партияси қошида бирлашманинг “Пойтахт” бўлими очилди. Бундай мисолларни кўплаб келтириш мумкин. Шукрки, бу йилга мўлжалланган барча ишларимиз амалга ошди, деб ҳисоблайман, – деди Ш. Пўлатов.\nСессияда йил бўйи Қозоғистон халқи Ассамблеяси ўтказган тадбирларда фаол қатнашиб, самарали меҳнати билан кўзга ташланган турли касб эгалари мукофотланди. Тиниб-тинчимас тадбиркорларимиз қаторида Астана шаҳар ўзбек этномаданият бирлашмасининг аъзоси Фарангиз Аҳмедова Ассамблея ишига қўшган муносиб ҳиссаси учун Астана шаҳри ҳокимининг Фахрий ёрлиғи билан тақдирланди.\nИрода Муҳаммаджонова, жамоатчи мухбиримиз, 2017-12-14, 10:10 157


Ўтган йили турмуш қуриб¸ биринчи фарзандли бўлган ëш аёлнинг нега ўз жонига қасд қилганига оид тахминлар ҳозирча маълум эмас.\nПеринатал марказ врачлари туққандан сўнг ëш аëл руҳиятида ўзгариш кузатилганини айтиш билан чекланди.\nАндижон шаҳар Ички ишлар бошқармаси мулозимининг айтишича, ëш онанинг ўлими юзасидан вилоят прокуратураси терговгача суриштирув олиб бормоқда. Суриштирув жараëнида қандай тахминлар ўрганилаëтгани ҳақида ҳозирча маълумот йўқ.\nАндижон вилоят Перинатал маркази врачининг айтишича, О.А. 2 июнь куни кесарево амалиёти билан соғлом бола туққан.\nАёлнинг қариндошлари ва маҳалладошлари кўзи ëригунга қадар келинчак хулқ-атворида ўзгариш кузатилмагани¸ унинг руҳий саломатлигида муаммо бўлмаганини билдирди.


Google реклама берувчиларнинг фойдаланувчилар маълумотларига киришини чеклайди – Kommers.uz\nБизнес\t10:50 | 17.2.22\nGoogle реклама берувчиларнинг фойдаланувчилар маълумотларига киришини чеклайди\nGoogle Play’даги иловаларнинг 90 фоизидан ортиғи бепул.\nGoogle компанияси ўзининг Android операцион тизимининг дастурий таъминотига фойдаланувчиларни кузатиш имкониятини чеклайдиган ўзгартиришлар киритишга қарор қилди. Бу ҳақда компания вице-президенти Энтони Чавес маълум қилди.\nЧавеснинг таъкидлашича, бу кўп йиллик ташаббус бўлиб, унинг ёрдамида компания бепул контент ва хизматлардан фойдаланиш имкониятини чеклаб қўймасдан фойдаланувчилар маълумотларининг махфийлигини яхшиламоқчи.\nУ Google Play’даги иловаларнинг 90 фоизидан ортиғи бепул ва бу асосан реклама ҳисобига эканини эслатиб ўтган.\n«Фойдаланувчилар, ишлаб чиқувчилар ва бизнесларга фойда келтирадиган соғлом илова экотизимини таъминлаш учун саноат фойдаланувчиларнинг махфийлигини ошириш билан бирга рақамли рекламани ривожлантиришда давом этиши керак», — дейди Google вице-президенти.\nGoogle компаниясининг ушбу қарори фойдаланувчи маълумотларини ва идентификаторларни учинчи шахсларга ўтказишни чеклаши кутилмоқда.\nThe Wall Street Journal’нинг тушунтиришича, компаниялар ушбу идентификаторлардан реклама мақсадида интернетдаги фойдаланувчи хатти-ҳаракатларини кузатиш учун фойдаланиши мумкин.\nАввалроқ Швециянинг PriceRunner компанияси Google’дан 2,1 миллиард евро талаб қилгани хабар қилинганди.


«Ҳар қандай имтиёз муддатли бўлиши керак» — Қўмита мутасаддиси GM’га берилган имтиёзлар ҳақида\nЎзбекистон 16:30 / 08.11.2019 48978\n«Мамлакатда рақобатни ривожлантириш бўйича кейинги йилларга мўлжалланган стратегик йўналишлар» мавзусидаги матбуот анжуманида Ўзбекистон Республикаси Монополияга қарши курашиш қўмитаси мутасаддилари томонидан монополияга қарши курашиш, рақобат муҳитини яхшилаш ва ривожлантириш, истиқболли режалар ишлаб чиқиш ва соҳага оид долзарб масалалар муҳокама қилинди.\nТадбир давомида ОАВ вакиллари соҳа вакилларига турли саволлар билан мурожаат қилишди.\n2020 йил 1 январдан қимматбаҳо автомобиллар импортига қўлланган имтиёзли ставка бекор қилиниши «иномарка»лар нархи янада ошишига олиб келиши, бундай қарор машина бозоридаги монополия шароитида қанчалик тўғри бўлиши тўғрисидаги саволга Монополияга қарши курашиш қўмитаси раисининг биринчи ўринбосари Бобир Каримов жавоб берди.\n«GM жуда катта ютуғимиз ҳам, муаммомиз ҳам. Марказий Осиё, МДҲ давлатлари ўртасида солиштирадиган бўлсак, Ўзбекистон йиллар давомида ўзининг ишлаб чиқаришини йўлга қўйиш билан шуғулланган. Қўшни давлатлар билан солиштирадиган бўлсак, уларда ишлаб чиқариш унча ривожланмаган. Шу нарсага урғу берилган. Буни Япония ёки Жанубий Корея мисолларида олса бўлади, уларда ҳам протекционизм, яъни ўзининг иқтисодиётини ҳимоялаш сиёсати олиб борилган. Бу сиёсат уларга жуда яхши натижаларни берган.\nБиз ҳам автомобиль қуриш соҳасини йўлга қўйдик. Жуда сифатли машиналар чиқаряпмиз. Лекин ҳар қандай имтиёзлар муддатли бўлиши керак. Муддатсиз бўлиши керак эмас.\nGM эса муддатсиз вақтга имтиёзлар олган. Бу давлат сиёсати. Агар ҳукуматимиз корхона буёғига ўзи ишлаб кетиши мумкин, деган хулосага келадиган бўлса, божхона ставкалари камайиши ва Ўзбекистонга бошқа машиналар ҳам кириши мумкин. Ҳа, бу рақобатни чеклайди. Биз буни кўп жойда айтганмиз. Агар соҳада сиёсат бошқача олиб борилса, машиналар кириб келадиган бўлса, божхона ставкалари камайса, машина сотадиган корхоналар ҳам кўпаяди ва GM билан бемалол рақобатлашишади. Истеъмолчилар арзонроқ ва сифатлироқ машина олиш имкониятига эга бўлишади. Лекин бу қарорни Монополияга қарши курашиш қўмитаси қабул қилмайди. Биз фақат ўз фикримизни айтишимиз мумкин. Бу давлат сиёсати даражадасидаги масала», - дея Каримовнинг сўзларини келтирмоқда Kun.uz мухбири.\n11:00 / 22.05.2020 48433\n23:55 / 26.05.2020 1131\n23:53 / 26.05.2020 6510\n23:46 / 26.05.2020 948\n23:43 / 26.05.2020 500